text:
Senateri Mucyo Jean de Dieu wigeze kuyobora Komisiyo y’Igihugu yo kurwanya Jenoside (CNLG) amaze kwitaba Imana muri iki gitondo cyo kuri uyu wa Mbere tariki 3 Ukwakira 2016.
Umwe mu nshuti ze watangaje aya makuru yavuze ko Senateri Mucyo yari yagiye ku kazi mu gitondo cyo kuri uyu wa Mbere, akaza kugwa kuri Escaliers ( Amadarage yinjira muri Senat ) ajyanwa ku bitaro byitiriwe umwami Faycal ari naho yaguye.
Senateri Jean De Dieu Mucyo yari muntu ki ?
Senateri Mucyo yavutse kuwa 07 Ukuboza 1961 i Nyanza mu Ntara y’Amajyepfo, yiga amashuri abanza ahitwa i Save mu 1967, arangiza amashuri yisumbuye mu 1980 ahita abona akazi muri Minisiteri y’Ubutabera.
Yatangiye kwiga muri Kaminuza y’u Rwanda mu 1985 arangiza mu 1990, aza kwiga icyiciro cya Gatatu cya kaminuza (Masters) mu 2012, aho yarangije mu bijyanye no gukumira Jenoside.
Jean de Dieu Mucyo yinjiye mu gisirikare mu 1994 nyuma yo kurokoka Jenoside yakorewe Abatutsi, aho yari yarahunganye n’abandi muri Hotel de Milles Collines.
Mu 1995 yahawe gukurira urwego rw’ubugenzacyaha muri Minisiteri y’Ubutabera, mu 1997-1998 agirwa Umucamanza wa gisirikare (Conseil de guerre) ariko izo nshingano akomeza kuzifatanya zombi.
Muri Gashyantare 1999 yagizwe Minisitiri w’Ubutabera kugeza mu 2003, ari nawo mwaka yavuye mu gisirikare ageze ku ipeti rya Kapiteni.
Kuva mu 2003 kugeza mu 2006, Jean de Dieu Mucyo yagizwe Umushinjacyaha Mukuru wa Repubulika, kuva mu mu 2006 kugeza mu 2007 ayobora Komisiyo yakoze raporo ku ruhare rw’Abafaransa muri Jenoside yakorewe abatutsi, inshingano yasoje agirwa Umunyamabanga Nshingwabikorwa wa Komisiyo y’Igihugu ishinzwe kurwanya Jenoside, CNLG, kugeza mu 2015.
Kuwa 29 Gicurasi 2015 nibwo Komisiyo y’Amatora yemeje ko Mucyo Jean de Dieu ariwe watorewe kuba senateri ahagarariye Intara y’Amajyepfo ku majwi 50.3%, icyo gihe akaba yari agiye kuziba icyuho cyari cyasizwe na Senateri Jean Damascene Bizimana wari wamusimbuye muri CNLG.
Imirimo yakoze
1980-1985 : Minijust ashinzwe imishahara y’abakozi
1991-1994 : UNICEF na DAF muri EMUJECO
1994-2003 : Umusirikare avamo afite ipeti rya Kapiteni
1995-1999 : Diregiteri muri Minijuste, Umucamanza mu rukiko rwa gisirikare
1999-2003 : Minisitiri w’ubutabera n’imikoranire y’inzego
2003-2006 : Umushinjacyaha mukuru wa Repubulika
2006-2007 : Yayoboye Komisiyo ku ruhare rw’Abafaransa muri Jenoside
2008 - 2015 : Umunyamabanga Nshingwabikorwa wa CNLG
Gicurasi 2015- Kuya 3 Ukwakira 2016 : Senateri mu Nteko Ishinga Amategeko y’u Rwanda
Mucyo J.D ( RIP)
Burasa, nshuti yanjye. Nkunda kukwita inshuti yanjye kuko nzirikana neza ko ntacyo twigeze dupfa kijyanye n'umwuga w'itangazamakuru twari dusangiye, ubwo nari nkiri mu gihugu. Uramutse atari ko ubibona, wanyomoza. Ngusabye rero ko iyi mirongo mvugamo Nyakwigendera Mucyo, wayihitisha, udakuyemo n'akitso, kuko ni témoignage ikomeye, yagombye no kugira icyo yigisha ku bagabo mbwa, baseka imbohe, bashinyagurira uwagiye, uwatuvuyemo ! Kuva Jean de Dieu Mucyo yitabye Imana, nagiye nsoma ibyo abantu benshi bagiye bamuvugaho, ahanini nkumirwa. Ukumirwa kwanjye si ikindi ni uko burya iyo umuntu atakiri kuri iyi si y'abazima, buri wese yagombye kumuvugaho ibyenda gusa n'ibyiza, kuko twakora neza, twakora nabi, iyo tugiye tuba tugiye, nta n'umwe ugaruka. Nta mpamvu rero jyewe njya mbona yo gushinyagurira uwagiye, uwitabye Imana, kuko twese ni yo tugana. Ibi simbivugiye ko nakundaga imikorere ya Mucyo ijana ku ijana. Ni umuntu nka twe twese, yashoboraga gukora ikibi, agakora n'ikiza. Ntawe ukwiye kumuvuga ibibi gusa, kuko sinemeza ko hari umuntu uba mubi ku bintu byose. Icyo gihe aba atakiri umuntu. Nubwo hari ubwo yajyaga abangamira cyane imanza zaciwe, abarekuwe, bagasubizwa mu magereza, ndavuga ubwo yari minisitiri w'ubutabera, ibi si we ni systeme yakoreraga, yabiteraga. Ariko reka mvuge n'ibyiza nzi kuri Nyakwigendera Mucyo, ntakekaga ko yabikora. Ubwo muri gicurasi 1997 nafatwaga ngafungirwa inyandiko yari yasohotse muri Lepartisan nr 44, iyi nr mbere y'uko inyongerwa mu icapiro rya Kilimobenecyo, yarimo publicité nari nahawe na Nyakwigendera Mucyo. Yari publicité yari ijyanye n'imikorere y'urwego rukuru rw'ubugenzacyaha yari abereye umuyobozi mukuru (inspecteur général de la police judiciaire). Njya kumwaka iriya publicité, sinakekaga ko yayimpa kuko ikinyamakuru nakoreraga nticyari gifite umurongo wegamiye kuri Leta nyakwigendera yakoreraga. Byari bimeze nko gutomboza ngo ndebe position ye. Publicité rero yayimpanye umutima mwiza, ndumirwa. Ubwo byari mbere y'uko mfashwe. Ubwo nari maze kwinjira muri gereza, umugore wanjye yaransuye, ndamubwira nti uzajye kureba Mucyo, uti n'ubwo nr 44 y'ikinyamakuru cye yanyongewe mu icapiro, yarimo publicité ya police judiciaire. Uti Amiel urumva wamwishyura ? Ibi na none byari nko gushotorana kuko icyo kinyamakuru ntikigeze kigera hanze ngo gisomwe kugirango n'iyo publicité isomwe mo. Mucyo ntiyazuyaje, yahise aha cheque umugore wanjye (100 000 FRW). Ubwo umugore yongeraga kunsura ku wa gatandatu wari ukurikiyeho, yahise ambwira ko Mucyo yamwishyuye. Nuko ndongera ndumirwa. Nyuma y'ibi naribajije nti ariko buriya Mucyo kunyishyura yabitewe n'iki ? Izi mbaraga yazikuye hehe ko Lepartisan yari azi neza ko yanzwe cyane n'ubutegetsi yakoreraga ? Ni ugushyira mu gaciro se, ni ibiki ? Ibi nabyibajijeho igihe kirekire aho nabaga niryamiye iyo mu ndake.! Ku mutima, narishubije nti burya koko ibibi abantu bavuga ku bandi, bajye babanza babegere, babamenye neza. Naje gusanga nta muntu uba mubi kuri byose, nta n'uba mwiza kuri byose. Umwanzuro wacu twese ni uko dufite inzira imwe tuganamo, kandi ni na yo tuzasorezamo ubuzima bwacu bwo kuri iyi si. Mbivanye ku mutima, nifatanyije mu kababaro n'umuryango wa Nyakwigendera Jean de Dieu Mucyo. Imana imuhe iruhuko ridashira. Amiel Nkuliza, Sweden.
Mucyo wavukiye mucyo ,ukurira murungano ,ibikorwa byawe byarangwagwa nogukorera my mucyo ugiye twari tukigukeneye imana ikwakire mubayo
MUCYO wavutse uri MUCYO, ukura uri MUCYO, ukora ku rwego rwo hejuru imirimo itandukanye muri Leta uri MUCYO, wabanaga n'abandi muri sosiyete uri MUCYO, n'ubu Imana yaguhanze ikwishubije ukiri MUCYO. Yego yababaye byo kuva mu buzima bwa hano ajya mu bundi buturenze, abe ntitwamubaye hafi ngo dusezeraneho, ni ikiniga kirenze ku bana be n'umugore, ariko uburyo Imana imuhamagayemo bugaragaza ko imukunda kandi ayisanze ntankomyi. Uruhukire mu mahoro no mu gituza cy'Iyakuremye. Ndabihamije, ubivuguruza ni inyangabirama kandi wibuke ko yabaga kuri iyi Si y'ibikwazo byinshi kuruta kure ibyiza.
Imana yakire uyu mugabo wari umwe mu bantu bacye batigeze bata indangagaciro y'ubunyangamugayo. RIP Mucyo...
Ruswa ishingiye ku gitsina mu Rwanda, ihurizo rikomereye Umuvunyi...
Uburyo abakoze ibizamini bya Leta bamenya ibigo bazigaho
Hazitabazwa Ambasade ya Kenya mu guca abazunguzayi b’abamasayi bakorera...
Musanze : Police yaganirije abakora mu rwego rw’ubuvuzi kuri...
Uko Umwami Kigeli yameneshejwe nyuma yo kumanura ibendera ry’Ababiligi i...
23-01-2017br>
Ibyiza dukesha ikoranabuhanga biruta kure ibibazo rishobora gutera -...
23-01-2017br>
Abanyafurika bakeneye kwihutisha ibyo bakora ngo hagerwe ku byo batashoboye...
18-01-2017br>
Guterana amagambo hagati ya Donald Trump n’Inzego z’Ubutasi bizagarukira he...
17-01-2017br>
Amateka y’Umunyamakuru Shyaka Kanuma, Uko yinjiye mu Itangazamakuru n’Uko...
17-01-2017br>
Amerika : DONALD TRUMP ashobora kugambanirwa n’Inzego z’Iperereza
16-01-2017br>
Umurundi Nahimana Thomas, ari guteka umutwe muri Amarika
16-01-2017br>
Fatima-Portugal : Habaye umuhango wo gusezera kuri Kigeli V, ikimenyetso...
16-01-2017br>
Perezida Kagame yitabiriye Inama ya 27 ihuza u Bufaransa n’ Afurika I...


c: text/html

text:
dim.
02
janv.
2011
UKWIGARAGAZA KWA NYAGASANI
ISOMO RYA MBERE
Isomo ryo mu gitabo cy’Umuhanuzi Izayi (Iz 60, 1-6)
1Yewe Yeruzalemu, haguruka ubengerane kuko urumuri rwawe ari nguru, kandi ikuzo ry’Uhoraho rikaba rikurasiyeho! 2Nyamara dore umwijima utwikiriye isi, n’icuraburindi ribundikiye amahanga; ariko wowe Uhoraho azakurasiraho, n’ikuzo rye rikubengeraneho; 3Amahanga azagana urumuri rwawe, abami basange umucyo ukurasiyeho. 4Kebuka impande zose maze witegereze: dore bose barakoranye baje bakugana, abahungu bawe baturutse iyo bigwa, n’abakobwa bawe baje bahagatiwe.
5Nuko uzabirebe maze unezerwe, umutima wawe wisimbize utaratswe n’ibyishimo, kuko ari wowe bazazanira ubukire bwo hakurya y’inyanja, n’umutungo w’amahanga ukazataha iwawe. 6Amashyo y’ingamiya azakuzuranaho, ingamiya zikiri nto z’i Madiyani n’i Eyifa; abantu bose b’i Saba bazaza bikoreye zahabu n’ububani, kandi baze baririmba ibisingizo by’Uhoraho.
ZABURI (Zab 72 (71), 1-2, 7-8, 10-11, 12-13)
Inyik/ Nyagasani, abami bose bazapfukama imbere yawe,
amahanga yose akuyoboke.
Mana, umwami umwegurire ubucamanza bwawe,
uwo mwana w’umwami umutoze ubutabera bwawe;
acire umuryango wawe imanza ziboneye,
kandi arengere n’ingorwa zawe.
Mu gihe cye ubutabera buzasagamba,
n’amahoro asesure mu mezi atabarika.
Azategeka kuva ku nyanja kugera ku yindi,
avane ku Ruzi ageze ku mipaka y’isi.
Abami b’i Tarishishi n’ab’ibirwa bazamutura,
abami b’i Seba n’ab’i Saba bamurabukire.
Abami bose bazapfukama imbere ye,
amahanga yose amuyoboke.
Azarokora ingorwa zitakamba,
n’indushyi zitagira kirengera.
Azagirira ibambe ingorwa n’utishoboye,
aramire ubuzima bwabo.
ISOMO RYA KABIRI
Isomo ryo mu ibaruwa Mutagatifu Pawulo Intumwa yandikiye Abanyefezi (Ef 3, 2-3a. 5-6)
Bavandimwe, 2ngira ngo mwamenye ingabire Imana yampaye ku buntu ari mwe ibigirira, kugira ngo isohoze umugambi wayo, 3aikampishurira ibanga ryayo. 5Iryo banga Imana ntiyigeze iribwira abantu bo hambere, nk’uko ubu imaze kurihishurira intumwa zayo ntagatifu n’abahanuzi bayo, ku bwa Roho Mutagatifu. 6None dore n’abanyamahanga na bo bemerewe gusangira umurage umwe natwe, bakaba ingingo z’umubiri umwe hamwe natwe, kandi bakabona uruhare ku isezerano rimwe hamwe natwe muri Kristu Yezu, babikesha Inkuru Nziza.
IBANGONDIRIMBO RIBANZIRIZA IVANJILI (Mt2,2)
Alleluya Alleluya.
Twabonye inyenyeri ya Nyagasani mu burasirazuba,
none tuje kumuramya.
Alleluya.
IVANJILI
+ Amagambo yo mu Ivanjili ntagatifu uko yanditswe na Matayo (Mt 2, 1-12)
1Yezu amaze kuvukira i Betelehemu ya Yudeya ku ngoma y’umwami Herodi, abanyabwenge baturutse iburasirazuba baza i Yeruzalemu 2babaza bati «Umwami w’Abayahudi uherutse kuvuka ari hehe ? Twabonye inyenyeri ye mu burasirazuba, none tuje kumurarnya.» 3Urnwami Herodi abyumvise akuka umutima, we na Yeruzalemu yose. 4Akoranya abatware bose b’abaherezabitambo n’abigishamategeko b’umuryango, abasiganuza aho Kristu yagombaga kuzavukira. 5Baramusubiza bati «Ni i Betelehemu ya Yudeya; kuko ari byo umuhanuzi yanditse ati 6’Nawe Betelehemu, umusozi wo muri Yudeya, si wowe giseswa mu migi yaho yose; kuko ari wowe uzaturukaho umutware uzaragira umuryango wanjye Israheli’.» 7 Nuko Herodi atumiza ba banyabwenge rwihishwa, abasiganuza igihe inyenyeri yabonekeye, 8abohereza i Betelehemu ababwira ati «Nimugende mubaririze i by’uwo mwana; maze nimumubona muzabimenyeshe kugira ngo nanjye njye kumuramya.»
9Bamaze kumva amagambo y’umwami baragenda. Nuko ya nyenyeri bari baboneye mu burasirazuba ibajya imbere, irinda igera hejuru y’aho umwana yari ari irahahagarara. 10Ngo babone inyenyeri barishima cyane. 11Binjiye mu nzu babona umwana na nyina Mariya; nuko barapfukama baramuramya. Hanyuma bapfundura impago zabo bamutura zahabu, ububane n’imibavu. 12Cyakora baburirwa mu nzozi kudasubira kwa Herodi, banyura indi nzira basubira mu gihugu cyabo.

robotstxt: allowed

filter: keep


text:
sam.
19
mars
2011
ISOMO RYA MBERE
Umuhanuzi Yeremiya (Yer 18, 18-20)
Abanzi banjye 18baravuga ngo «Nimuze dutegure imigambi mibi irwanya Yeremiya ; kuko nitumara kumwigizayo, ntituzabura abandi baherezabitambo ngo batwigishe ltegeko ry’lmana, n’abasheshe akanguhe ngo batugire inama, cyangwa abahanuzi ngo batubwire ijambo ryayo. » 19Uhoraho, ndakwinginze ngo untege amatwi, kandi wumve ibyo abandega bavuga. 20Ese inyiturano y’ineza m mabi? Bo barancukurira urwobo ngo ngwemo. Ibuka ukuntu naguhagaze imbere mbavuganira kugira ngo ubakureho uburakari bwawe .
ZABURI (Zab 31 (30),5-6,14,15-16)
Inyik/ Mana yanjye, unkize ugiriye impuhwe zawe.
Ngobotora mu mutego banteze,
kuko ari Wowe mbaraga zanjye.
Nshyize ubugingo bwanjye mu maboko yawe;
ni wowe uncungura, Uhoraho, Mana nyir’ukuri.
Numva rubanda bamvuga nabi,
ngo «Yaciye igikuba hirya no hino!» Nuko bishyira hamwe barankomanyiriza,
bajya imigambi yo kuncuza ubugingo.
Ariko ndakwiringiye Uhoraho,
Ndavuga nti «Imana yanjye ni wowe!»
Ibihe byanjye biri mu kiganza cyawe,
ngaho rero ngobotora mu maboko y’abanzi banyibasiye !
IBANGONDIRIMBO RIBANZIRIZA IVANJILI
Ikuzo n’ibisingizo ni ibyawe, Nyagasani Yezu!
Ikuzo n’ibisingizo ni ibyawe, Nyag asani
Hahirwa abazanywera ku nkongoro ye mu Ngoma ye.
Ikuzo n’ibisingizo ni ibyawe, Nyagasani Yezu !
IVANJILI
+ Matayo (Mt 20, 17-28)
Muri icyo gihe, 17Yezu akaba arazamuka yerekeza i Yeruzalemu, ashyira ba Cumi na babiri ukwabo, maze ababwirira mu nzira ati 18«Dore tuzamutse tujya i Yeruzalemu, maze Umwana w’umuntu azagabizwe abatware b’abaherezabitambo n’abigishamategeko. Bazamucira urubanza rwo gupfa, 19bazamugabiza abanyamahanga kugira ngo ashinyagurirwe, akubitwe, maze abambwe ku musaraba ; ariko ku munsi wa gatatu azazuke.»
20Nuko nyina wa bene Zebedeyi asanga Yezu ari kumwe n’abahungu be bombi, arapfukama, ashaka kugira icyo amusaba. 21Yezu aramubaza ati «Urashaka iki?» Undi aramusubiza ati «Dore aba bahungu banjye bombi, tegeka ko bazicarana nawe, umwe iburyo, undi ibumoso, mu Ngoma yawe. » 22Yezu arabasubiza ati «Ntimuzi icyo musaba; mushobora se kunywera ku nkongoro ngiye kunyweraho?» Baramusubiza baii « Turabishobora. » 23Yezu ati «Koko muzanywera ku nkongoro yanjye, naho kwicara iburyo n’ibumoso bwanjye si jye ubitanga : ni ibyo abo Data yabigeneye. »
24Abandi cumi babyumvise barakarira abo bavandimwe bombi. 25Nuko Yezu arabahamagara, arababwira ati «Muzi ko abahawe kugenga amahanga, bayagenga uko bashatse, kandi ko abatware bayo bayategekesha agahato. 26Kuri mwebwe rero, si uko bimeze. Ahubwo ushaka kuba mukuru muri mwe, niyigire umuhereza wanyu ; 27uzashaka kandi kuba uwa mbere muri mwe, azihindure umugaragu wanyu. 28Ni nk’uko Umwana w’umuntu ataje gukorerwa, ahubwo yaje gukorera abandi no gutanga ubugingo bwe ngo bube incungu ya benshi. »


text:
Barishimira ko bigishijwe gusoma no kwandika
Abigishijwe gusoma no kwandika bo mu Murenge wa Ruganda, Akarere ka Karongi, bavuga ko batakigira ipfunwe ry’ubujiji, mu bandi.
Abagera kuri 302, nyuma y’umwaka bigishwa n’umushinga ADRA- Rwanda, ubu bemeza ko hari ibikorwa bakora nyamara mbere byarabagoraga bitewe no kutamenya kubara, gusoma no kwandika.
Niyonsaba Elina yagize ati “Numva mu buzima bwanjye hari byinshi byahindutse kuko byonyine nagiraga isoni zo kujya mu bandi, nkumva ninjyayo ntaribubone icyo mvuga.”
Mushinzimana Olive, avuga ko yageraga ku cyapa akayoberwa icyo gisobanura, akagira isoni zo gusobanuza.
Nyirandatira Francine ushinzwe uburezi muri ADRA-Rwanda, mu Turere twa Nyamasheke na Karongi, avuga ko batekereje kwigisha abatazi gusoma no kwandika kuko ariyo mbarutso y’iterambere.
Ati “Gusoma no kwandika nibyo musingi w’iterambere, byagorana kugira aho wigeza utarabimenya. Nyuma yo kubimenya tunabigisha gukora imishinga, tukabashyira mu makoperative, noneho bagatangira bakazamuka.”
Umuyobozi w’Akarere wungirije ushinzwe imibereho myiza y’abaturage, Mukashema Drocelle asaba abarangije iyi gahunda kuzirikana abakiri mu icuraburindi ryo kutamenya gusoma no kwandika.
Ati “Turabasaba umusanzu, bazirikane abakiri aho bo bavuye badufashe nabo bamenye gusoma no kwandika.”
Kuva mu mwaka wa 2010, umushinga ADRA-Rwanda umaze kwigisha gusoma no kwandika abantu bagera ku bihumbi 6000 bo mu Karere ka Karongi.
Abagomba kwigishwa muri aka karere ni 33000. Leta y’u Rwanda yihaye intego yo kuba abanyarwanda bagera kuri 90% bazaba bazi gusoma no kwandika, mu mwaka wa 2017.


text:
Minisitiri wa MIGEPROF, Nyirasafari Espérance yabikanguriye abaturage, mu gikorwa cyo gutangiza iminsi 16 yahariwe kurwanya ihohoterwa rikorerwa abagore n’abakorwa, cyabereye mu murenge wa Tumba muri Rulindo, tariki ya 25 Ugushyingo 2016.
Agira ati “Uwahohotewe iyo ageze kuri Isange ahabwa ubufasha icyarimwe bw’ubuvuzi, ubw’isanamitima ndetse n’ubwo mu by’amategeko.
Ibi bituma adasiragira hirya no hino bityo gukurikirana icyaha n’uwakimukoreye byoroha kuko ibimenyetso bifatwa vuba.”
Yongeraho ko iyo uwahohotewe adafashijwe vuba ari ho ahita ahura n’ikibazo cy’ihungabana bikaba byamugiraho izindi ngaruka mbi.
Havugimana Theonetse wo muri uyu murenge wa Tumba, avuga ko mbere yahohoteraga umugore we ariko ngo nyuma yo guhugurwa akaba yarabiretse.
Agira ati “Ubundi umuco wemeraga ko umutungo wose ugengwa n’umugabo ari na ko nanjye nabikoraga, umugore ntagire ijambo.
Byatumaga mpora ntaha nasinze ngahutaza abo nsanze, ariko naje kubona amahugurwa bituma menya amahame y’uburinganire none narikosoye ubu byose mbyumvikanaho n’umugore.”
Havugimana waje kongera ku mazina ye iry’umugore akitwa ‘Havugimana Faraziya’, avuga ko aho amariye kujya ku murongo ari bwo yabonye hari ibigenda bihinduka bigana aheza mu rugo iwe.
Guverineri w’Intara y’Amajyaruguru, Musabyimana Jean Claude avuga ko bagiye gukomeza gukangurira buri muntu kurwanya ihohoterwa.
Agira ati “Tuboneyeho gukangurira abantu bose, kuva mu rugo, kuva ku kagari kugera ku Ntara, inzego zose z’ubuyobozi bwite bwa Leta n’iz’abikorera bo muri iyi Ntara, kurwanya ihohoterwa rishingiye ku gitsina ndetse tukazahana twihanukiriye abarikora n’abarishyigikiye.”
MIGEPROF ivuga ko, muri iyo minsi 16, mu bikorwa bizibandwaho harimo kugirana inama n’urubyiruko hagamijwe kubakangurira kwirinda ibishuko bituma benshi mu bakobwa baterwa inda zitateganyijwe.


text:
Bamwe mu baturage bo mu karere ka Kamonyi baremeza ko ibiganiro bibera mu mugoroba w’ababyeyi byagize umumaro mu mibanire y’abashakanye haba mu mibereho myiza ndetse no mu mibanire n’abaturanyi.
Umugoroba w’ababyeyi watangijwe ari urubuga rufasha abagore gukemura ibibazo bahura nabyo, ariko bitewe n’umumaro wagaragaje mu karere ka Kamonyi binyuze mu nyigisho zitangwa n’umuryango RWAMREC zerekeye uburinganire n’ubwuzuzanye kw’abashakanye, wahinduriwe izina ubu ni “Umugoroba w’abashakanye”. Iri zina rifasha abashakanye kurushaho kunoza imibanire yabo, bakumira kandi bakemura amakimbirane mu ngo no mu baturanyi.
Kamagaju ni umuturage utuye mu karere ka Kamonyi akaba no mubagize imboni za RWAMREC, aremeza ko bagikoresha ijambo “umugoroba w’ababyeyi “ witabirwaga n’abagore gusa ariko ngo aho batangiriye gusangiza rubanda nyamwishi inyigisho bahabwa na RWAMREC zerekeye ubwuzuzanye mu bashakanye, bahisemo guhindura izina riba umugoroba w’abashakanye, ubu ni gahunda zireba buri wese wubatse.
Akomeza asobanura ibyo baganira nk’abashakanye ati” tuganira ibyerekeranye n’ubwuzuzanye ,kurwanya ihohoterwa rikorera mu ngo nyuma hakazaho ibikorwa by’iterambere kuko nta terambere ryagerwaho nta bwumvikane, tukaboneraho kuva ubuhamya bw’abantu bwite bahinduwe n’ibyo tuganira n’abataragira ubushake bwo guhinduka bakabareberaho.”
Mukamana Vestine avuga ko umwiryane no kutaganira n’uwo bashakanye byababeraga imbogamizi ku iterambere ry’umuryango bikagira n’ingaruka k’uburere bw’abana. Nyuma yokwitabira umugoroba bita uwabashakanye, yigishijwe guca bugufi akereka umugabo ko amwitayeho igihe icyo aricyo cyose atahukiye, akamwakira neza ngo abone aho ahera amuganiriza.Ubu urugo rwabo rwabanye bandebereho mu mibanire myiza nk’abashakanye.
N’ubwo imyumvire ya bamwe mu bagabo igaragaza ko umugoroba w’ababyeyi ugenewe abagore gusa, Shyaka Hasan ni umugabo wahinduwe n’inyigisho za RWAMREC akanazigeza no ku bandi mu mugoroba w’abashakanye, mu gihe mbere y’iz’inyigisho yari indakoreka, urugo rwe rurangwamo n’umwiryane no guhohotera umugore. Amaze gucengerwa no kwimakaza ubwuzuzanye no kurwanya ihohoterwa ngo yatangiye gukanguri abaturanyi n’indi miryango kwitabira inyigisho zitangirwa mu mugoroba w’abashakanye.
Nyuma y’ihinduka rya Shyaka Hasan, ubu ntaterwa isoni no gukora imirimo bamwe bita iy’abagore. Agira ati” ubu sinterwa isoni no koza amasahani, gutera intabire, gukubura , guheka umwana n’ibindi shoboye gufatanya n’umugore wanjye.” Avuga kandi ko yishimira intambwe agezeho mu rwego rw’ubukungu n’uburere aha abana be. Hasan yiyemeje kugeza inyigisho z’ubwuzuzanye m’umurenge wa Musambira ndetse n’ahandi hose mu rwego rwo guhindura abafite imyumvire nk’iyo yari afite mbere.
Murerwa Maria, umukozi ushinzwe uburinganire n’iterembere mu karere ka Kamonyi yemeza ko inyigisho zerekeye kurwanya ihohoterwa ribera mu ngo, uburere bw’abana,isuku n’ imibereho myiza y’ingo zitangirwa mu mugoroba w’ababyeyi zikomoka ku mahugurwa atangwa na RWAMREC yahawe imboni z’uyu muryango ngoziyakwize mu baturage batuye Kamonyi. Ngo bitewe n’ubwitange bw’izi mboni mu gukwirakwiza izi nyigisho muri gahunda y’umugoroba w’abashakanye, ngo zinjiye mu mitwe y’abawitabira ndetse bakaba bagaragaza ikinyuranyo na mbere ku mibereho mwiza.
Gahunda y’umugoroba w’ababyeyi yatangijwe k’umugaragaro na madame wa Perezida w’u Rwanda muri Werurwe 2013, ufite inshingano zo gufasha ababyeyi kungurana ibitekerezo ku mibanire,kunoza uburere bw’abana, kumva no kugira inama abahuye n’ihohoterwa no kuganira kuri gahunda z’iterambere. Ibi nibyo byateye imbaraga abatuye I Kamonyi kwitabira iyi gahunda, nyuma yo kuyisobanukirwa binyuze mu nyigisho bahawe mu mahugurwa n’umuryango RWAMREC mu rwego rwo kugendana n’icyerekezo cy’iterambere u Rwanda rwihaye 2020.
Kamonyi : Umugoroba w’ababyeyi wagize umumaro munini mu mibanire y’ingo
Bamwe mu baturage bo mu karere ka Kamonyi baremeza ko ibiganiro bibera mu mugoroba w’ababyeyi byagize umumaro mu mibanire y’abashakanye haba mu mibereho myiza ndetse no mu mibanire n’abaturanyi.
Labels: uburinganire


text:
Intangiriro 1
Imana irema ijuru n’isi, ibintu n’abantu
1Mu ntangiriro Imana yaremye+ ijuru n’isi. 2Isi yari ikivangavange kitagira ishusho kandi iriho ubusa. Umwijima wari ubundikiye inyanja y’amazi, n’umwuka w’Imana+ wahuhiraga hejuru yayo.
3Imana iravuga iti «Nihabeho urumuri!» Urumuri rubaho. 4Imana ibona ko urumuri ari rwiza, nuko itandukanya urumuri n’umwijima. 5Urumuri irwita amanywa, umwijima iwita ijoro. Burira buracya, uba umunsi wa mbere+.
6Imana iravuga iti «Nihabeho ikirere hagati y’amazi, gitandukanye amazi n’ayandi mazi!» 7Imana ihanga ikirere+ maze itandukanya amazi ari mu nsi y’ikirere n’amazi ari hejuru y’ikirere. Biba bityo. 8Ikirere Imana icyita ijuru. Burira buracya, uba umunsi wa kabiri.
9Imana iravuga iti «Amazi ari mu nsi y’ijuru nateranire hamwe, maze ahumutse hagaragare!» Biba bityo. 10Ahumutse Imana ihita ubutaka, ibidendezi by’amazi ibyita inyanja. Imana ibona ari byiza.
11Imana iravuga iti «Ubutaka nibumere ubwatsi butoshye, n’ibyatsi bifite imbuto zibyara ibindi, n’ibiti byeraho imbuto zifitemo umurama, bikurikije ubwoko bwa buri giti!» Biba bityo. 12Ubutaka bumera ubwatsi butoshye, n’ibyatsi bifite imbuto zibyara ibindi, n’ibiti byeraho imbuto zifitemo umurama, bikurikije ubwoko bwa buri giti. Imana ibona ari byiza. 13Burira buracya, uba umunsi wa gatatu.
14Imana iravuga iti «Nihabeho ibinyarumuri mu kirere cy’ijuru, bitandukanye amanywa n’ijoro, bibe ibimenyetso biranga ibihe by’amakoraniro, bijye kandi biranga iminsi n’imyaka; 15byakire mu kirere cy’ijuru, kugira ngo bimurikire isi!» Biba bityo. 16Nuko Imana ihanga ibinyarumuri+ binini bibiri: ikinyarumuri kinini kugira ngo kigenge amanywa, n’ikinyarumuri gito ngo kigenge ijoro; ihanga n’inyenyeri. 17Imana ibishyira mu kirere cy’ijuru kugira ngo bimurikire isi, 18no kugira ngo bigenge amanywa n’ijoro, bitandukanye urumuri n’umwijima. Imana ibona ari byiza. 19Burira buracya, uba umunsi wa kane.
20Imana iravuga iti «Amazi najagatemo utunyamaswa tuzima, n’ibiguruka biguruke hejuru y’isi, mu nsi y’ikirere cy’ijuru!» 21Imana irema ibikoko nyamunini by’inyanja, n’ibyinyagambura by’amoko yose byuzura amazi, irema n’ibiguruka byose bya buri bwoko. Imana ibona ari byiza. 22Imana ibiha umugisha, ivuga iti «Nimwororoke mugwire, mwuzure amazi y’inyanja, n’ibiguruka bigwire ku isi!» 23Burira buracya, uba umunsi wa gatanu.
24Imana iravuga iti «Ubutaka nibubyare inyamaswa nzima zikurikije amoko yazo: izishobora gutungwa, izikururuka hasi, izo mu ishyamba, zose zikurikije amoko yazo!» Biba bityo. 25Imana ihanga inyamaswa z’ishyamba, n’izishobora gutungwa zikurikije ubwoko bwazo, n’intondagizi zose zikurikije ubwoko bwazo. Imana ibona ari byiza.
26Imana iravuga iti «Noneho duhange Muntu+ mu ishusho ryacu, mu misusire yacu, maze ategeke ifi zo mu nyanja, ibiguruka byo mu kirere, inyamaswa zitungwa n’izo mu ishyamba, n’intondagizi zose!»
27Nuko Imana irema Muntu mu ishusho ryayo+,
imurema mu ishusho ry’Imana;
ibarema ari umugabo n’umugore.
28Imana ibaha umugisha, irababwira iti «Nimwororoke, mugwire, mukwire isi yose, muyitegeke. Mugenge ifi zo mu nyanja n’ibiguruka byo mu kirere, n’ikizima cyose kikurura ku butaka!»
29Imana iravuga iti «Dore mbahaye icyatsi cyose cyera imbuto ku isi hose, n’igiti cyose cyeraho imbuto zifitemo umurama; bizaba ibiryo byanyu+. 30Inyamaswa zose zo mu gasozi, ibiguruka byose byo mu kirere, icyikurura hasi cyose, icyifitemo ubuzima cyose, mbihaye ibimera bitohagiye ngo birishe!» Nuko biba bityo. 31Imana ireba ibyo yari imaze gukora byose isanga ari byiza+ rwose. Burira buracya, uba umunsi wa gatandatu.


text:
Silver scurf – Helminthosporium solani, fungus
Indwara z'ibirayi-Igenzura ry’inyuma: Agakoko kitwa silver scurf
Ako gakoko gakunda ibinyabijumba harimo n’ibihingwa kugira ngo bivemo imbuto zo guhinga. Ibimenyetso byatwo bigaragara ku binyabijumba. Gatwikiriwe n’udufu tw’icyatsi kijimye tukaza kuba umukara. Tugaragarira amaso gusa iyo twakoze agatsiko. Tugaragara kuri icyo gihingwa iyo cyabitwe ahantu hakonje. Uburyo bwo kubona ubu bwandu ni ukubyoza ukareba utuntu turi ku buso bwacyo. Buba bwangije uruhu rw’ikinyabijumba. Ibnyabijumba byangiritse cyane bishobora no kwangiza ibindi. Ibyangiritse ntibigomba kujya mu bubiko, ariko bibikwa ahari ubushyuhe bwa degree 40 za f kandi bigasaba umuyaga mwinshi.
Shyiraho Igitekerezo!
Subscribe to: Post Comments (Atom)


text:
Path
- Weekend
- Culture & Art
Amashimwe
-
Nyuma y’imyaka 10 bubatse urugo, umuryango wa Perezida wa Korari Besaleli ADEPR-Murambi bibarutse umwana w’umuhungu
Kuri ubu umuryango w’umuyobozi wa Korari Besaleli ndetse n’umuryango mugari w’iyi Korari utibagiwe n’inshuti zayo zabashije kumenya aya makuru, bari mu...
-
Uwari imbata y’ubusambanyi akiri muto ubu arahamya uko Yesu abohora
Christine Caine uririmba mu itsinda rya Hillsong yageze ku myaka 15 akoreshwa ubusambanyi nibura n’abagabo 4 batandukanye mu cyumweu, byatumye ubuzima bwe...
-
Imana yambereye Papa nari narabuze nkiri muto
Nitwa Deborah mfite mama na basaza banjye babiri. Papa yapfuye kumunsi navukiyeho, ubwo nari maze kugira imyaka 7basaza banjye nabo bava murugo...
-
Nyuma yo guturuka I Gisenyi ajya I kigali n’amaguru ndetse akerekanwa na Fiance we yambaye Bote ubu afite ishimwe rikomeye.
Nitwa MWIRAGIYE Francois navutse mu mwaka wa 1975, mvukira muri KIBIRIRA ku Gisenyi ubu habaye akarere ka NGORORERO. Navutse mu muryango ukennye gusa ubwo...
-
Inzira nanyuzemo y’ubuzima nta kizere yatangaga, nshimira Kristo wahinduye byose akanezeza umutima wanjye- Kayitare Bruce Abraham (Igice cya 2)
Mu minsi ishize twabagejejeho igice cya mbere cy’ubuhamya bw’umuvandimwe Kayitare Bruce Abraham, avuga imirimo y’Imana uko yamurokoye impfu zitandukanye....
-
Hari umubare w’impfu Imana yansimbukije ntakwibagirwa- Kayitare Bruce Abraham, Ubuhamya ( Igice cya 1)
Nk’uko dusanzwe tubigenza mu rwego rwo kubagezaho ibibafasha, tugiye kubagezaho ubuhamya bw’umuvandimwe witwa Kyaitre Bruce Abraham. Ubuhamya bwe bugizwe...
-
Bamuroze kenshi ntayagira icyo aba kubw’imbaraga za Kristo zari muri we-Ubuhamya
Uwo tuvuga hano ni Dogiteri Rebecca Brown, umunyamerikakazi, Imana yatoranyije gukoresha, kubohora ababoshywe na Satani, muri Leta Zunze Ubumwe Za Amerika...
-
Ubuhamya: Imana yankoreye imirimo itangaje TWAGIRAYEZU Jean Marie Vianney (Coach):
Haleluya! Mbere y’uko mbagezaho ubuhamya bwanjye, reka mbanze mbabwire iri jambo: “Nibutse iminsi ya kera, Nibwira ibyo wakoze byose, ntekereza umurimo...
-
Imana yankijije ubuhunzi impa kongera kwiga nyuma y’ imyaka 10 ( Igice cya 2)
ISHIMWE RY’UKUNTU IMANA YAMPAYE AKAZI Habura iminsi 4 ngo dukore ikizamini cy’ako kazi, umwana ararwara bikomeye njya mu bitaro, ariko Uwiteka atuma umwana...


text:
Group Abatambyi ibarizwa I Byumba yatangaje ko nyuma y’imyaka itari mike ibayeho, yasohoye indirimbo ndetse inavuga ko igiye gukora ibishoboka byose kugira ngo igeze ubutumwa bwa Krsito kure hashoboka.
Group Abatambyi ni itsinda ryatangiye kubaho ahagana mu mwaka w’2005. Ryatangijwe n’abakobwa batatu (3) ndetse kuva mu w’2009 baraguka bagera ku bantu 13 (abakobwa 9 n’abahungu 4). Babarizwa mu itorero ADEPR ry’akarere ka Gicumbi, umudugudu wa Kabira, paruwasi ya Rutare.
Umuyobozi mukuru (President) w’iri tsinda, Eric Donald NIYONGABO, mu kiganiro yagiranye na UBUGINGO.com, yavuze ko impamvu nyamukuru yatumye batinda gukora no gusohora indirimbo zabo muri studio, nk’imwe mu ntambwe ikomeye ishobora kubageza ku ntego bihaye yo kwamamaza ubutumwa hose, ngo bari bafite ikibazo cy’amikoro (ubushobozi buke) cyane ko bo ubwabo bari bake ndetse n’abenshi muri bo bakaba ari abanyeshuri badafite aho bakura ubushobozi.
Eric Donald NIYONGABO ari kumwe n’umwe mu baterankunga bayo witwa MUJAWAMARIYA Anastasie wari yaje abaherekeje kuri studio
Yakomeje avuga ko, ubu noneho nabo bateye intambwe mu rwego rw’iyamamaza butumwa bwiza bwa Kristo, babifashijwemo n’abaterankunga babo, bwa mbere mu mateka yabo bakaba babashije gusohora indirimbo z’amajwi zigera kuri esheshatu (6) muri studio. Hari kuri uyu wagatandatu ushize.
Nk’uko Eric Donald yabigarutseho; ngo ubutumwa bibandaho mu ndirimbo zabo ni ubuhumuriza abakristo bari mu rugendo rugana mu ijuru, bababwira ko badakwiye gucika intege kuko imbere hari ibyiza byinshi, ko bakwiye gusenga kandi ntibimure Uwiteka mu mitima yabo kugira ngo abambike imbaraga. Gusa ntibagarukira aha, kuko muri iri vugabutumwa ngo bajya begera n’abataramenya Kristo bakababwiriza ubutumwa kugira ngo nabo bahinduke bamukurikire.
Zimwe muri gahunda bateganya ngo zikaba ari ugushyira izi ndirimbo mu mashusho, no gukora ivugabutumwa ryagutse muri rusange.


text:
ven.
04
nov.
2011
ISOMO RYA MBERE
1. Igitabo cy’Umuhanuzi Ezekiyeli (Ezk 47, 1-2. 8-9. 12)
Mu gihe nariho mbonekerwa n’Uhoraho, umuntu wanyoboraga 1aranjyana no ku muryango w’Ingoro, nuko mbona amazi yavubukaga munsi y’igitabo cy’umuryango w’Ingoro aherekera mu burasirazuba, kuko Ingoro nyine yarebaga mu burasirazuba. Ayo mazi yatembaga agana iburyo bw’Ingoro, akanyura mu majyepfo y’urutambiro. 2Uwo muntu aransohokana anyujije mu irembo ryo mu majyaruguru, antambagiza aho hanze kugeza ku irembo ryo hanze ryarebaga mu burasirazuba ; ndebye mbona ya mazi atemba agana iburyo. 8Wa muntu arambwira ati « Ariya mazi aratemba agana mu ntara y’iburasirazuba, akamanukira muri Araba maze akiroha mu nyanja y’Umunyu; yamara kuyirohamo, amazi yayo agahinduka meza. 9Ikinyabuzima cyose kizaba kiri aho uwo mugezi unyura kizabaho ; amafi azaba menshi cyane kuko aho ayo mazi yinjiye ayo ahasanze aba meza, n’ubuzima buzasagambe aho uwo mugezi uzanyura hose. 12Ku nkombe zombi z’umugezi hazamera amoko yose y’ibiti byera imbuto ziribwa, amababi yabyo ntazigera arabirana, n’imbuto zabyo ntizizahundura. Bizajya bihora byera buri kwezi, bibikesha aya mazi avubuka mu Ngoro. Imbuto zabyo bazazirya, naho amababi bayakuremo umuti. »
2. Ibaruwa ya mbere Mutagatifu Pawulo Intumwa yandikiye Abanyakorinti (Kor 3, 9b-11. 16-17)
Bavandimwe, 9bmuri inzu Imana yiyubakira. 10Ku bw’ingabi re nahawe n’Imana, nashije ikibanza nk’umufundi w’umuhanga, undi acyubakamo. Nyamara buri wese yitondere uburyo yubaka. 11Nta kindi kibanza kindi gishobora guhangwa, usibye igisanzwe : Yezu Kristu. 16Ubwo se ntimuzi ko muri ingoro y’Imana, kandi ko Roho w’Imana abatuyemo ? 17Nihagira rero usenya ingoro y’Imana, Imana na we izamusenya. Kuko ingoro y’Imana ari ntagatifu, kandi iyo ngoro ni mwebwe.
ZABURI (Zab 46 (45), 2-3, 5-6, 8-9a.10a)
Inyik/ Dore Ingoro y’Imana mu bantu.
Imana ni yo buhungiro n’imbaraga zacu,
ni yo muvunyi utigera abura mu gihe cy’amage.
Ni cyo gituma tutagira ubwoba n’aho isi yabirinduka,
cyangwa imisozi igatengukira mu ngeri y’inyanja.
Ariko hari uruzi rwagabye amashami,
agahimbaza umurwa w’Imana,
n’Ingoro y’Umusumbabyose irusha izindi ubuta!ifu.
Imana iba muri wo rwagati ntuteze guhungabana,
Imana iwutabara kuva bugicya.
Uhoraho, Umugaba w’ingabo, ari kumwe natwe,
Imana ya Yakobo itubereye ubuhungiro bucinyiye !
Nimuze mwirebere ibyo Uhoraho yakoze,
ahagarika intambara kugeza ku mpera z’isi.
IBANGONDIRIMBO RIBANZIRIZA IVANJILI (Yh 4, 23-24)
Alleluya Alleluya.
Igihe kiregereje ndetse cyageze, maze abasenga by’ukuri,
bakazasengana Imana Data umutirna utaryarya.
Alleluya.
IVANJILI
+ Yohani (Yh 2, 13-22)
Muri icyo gihe, 13Pasika y’Abayahudi yari yegereje ; Yezu azamuka ajya i Yeruzalemu. 14Asanga mu Ngoro y’Imana hari abantu bahagurira ibimasa, n’intama, n’inuma, n’abicaye bavunja ibiceri. 15Nuko aboha imigozi mo ikiboko bakubitisha, bose abasuka hanze y’Ingoro, yirukanamo n’intama n’ibimasa ; anyanyagiza ibiceri by’abavunjaga, ahirika n’ameza yabo. 16Abwira abacuruzaga inuma ati « Nimuzikure aha ngaha ; inzu ya Data mwiyigira inzu y’ubucuruzi !» 17Nuko abigishwa be bibuka ko handitswe ngo «Ishyaka mfitiye Ingoro yawe riramparanya.» 18Nuko Abayahudi baramubaza bati «Utanze kimenyetso ki gitumye wiha kugira utyo ? » 19Yezu arabasubiza ati « Nimusenye iyi Ngoro, mu minsi itatu nzaba nongeye kuyubaka. » 20Abayahudi baramubwira bati «Kubaka iyi Ngoro byamaze imyaka mirongo ine n’itandatu, none wowe ngo wayihagarika mu minsi itatu ?» 21Iyo Ngoro Yezu yavugaga, yari umubiri we. 22Amaze kuzuka ava mu bapfuye, abigishwa be bibutse ko yari yarabivuze, nuko bemera Ibyanditswe, bemera n’ijambo Yezu yari yaravuze.


text:
sam.
14
mai
2011
ISOMO RYA MBERE
Igitabo cy’Ibyakozwe n’Intumwa (Intu 12, 24-25 ; 13, 1-5)
Muri iyo minsi, 12,24ijambo ry’Imana rirushaho gukura no kwamamara. 25Naho Barinaba na Sawuli barangije umurimo wabo i Yeruzalemu, bagarukana na Yohani bitaga Mariko.
13,1Muri Kiliziya y’ i Antiyokiya hari abahanuzi n’abigishwa ari bo Barinaba, Simewoni bitaga « Umwirabura » na Lusiyusi w’i Sireni, Manaheni wari warareranywe n’umwami Herodi, na Sawuli. 2Igihe bari bateraniye gusenga kandi basibye kurya, Roho Mutagatifu arababwira ati « Barinaba na Sawuli nimubashyire ukwabo, bajye gukora umurimo nabahamagariye. » 3Nuko bamaze gusiba kurya no kwambaza, babaramburiraho ibiganza barabohereza. 4Ubwo Barinaba na Sawuli batumwe na Roho Mutagatifu, bamanukira i Selewukiya, aho bafatiye ubwato berekeza mu kirwa cya Shipure. 5Bageze i Salamina, bamamaza ijambo ry’Imana mu masengero y’Abayahudi. Ubwo bari kumwe na Yohani, umufasha wabo.
ZABURI (Zab 67 (66), 2-3, 5, 6. 8)
Inyik/ Mana yacu, imiryango yose nigusingize !
Imana nitubabarire maze iduhe umugisha,
itwereke uruhanga rwayo rubengerana,
kugira ngo ku isi bazamenye ko ari wowe ugenga,
n’amahanga yose amenye ko ari wowe ukiza.
Amoko yose niyishime, aririmbe,
kuko utegekana ubutabera ibihugu byose,
ukagenga amahanga yose y’ isi.
Mana yacu, imiryango yose nigusingize,
imiryango yose nigusingirize icyarimwe !
Imana niduhe umugisha,
Kandi niyubahwe n’isi yose aho iva ikagera.
IBANGONDIRIMBO RIBANZIRIZA IVANJILI (Yh 8,12)
Alleluya Alleluya.
Yezu Kristu, wowe Rumuri rw’isi,
ugukurikira ntazagenda mu mwijima,
ahubwo azatunga urumuri rw’ubugingo.
Alleluya.
IVANJILI
+ Yohani (Yh 12, 44-50)
Muri icyo gihe, 44Yezu arangurura ijwi ati « Unyemera si jye aba yemeye, ahubwo aba yemeye Uwantumye, 45kandi rero umbona aba abonye n’Uwantumye. 46Naje mu nsi ndi urumuri, kugira ngo unyemera wese adahera mu mwijima. 47Nihagira uwumva amagambo yanjye ntayakurikize, si jye umucira urubanza kuko ntazanywe no gucira isi urubanza, ahubwo naje gukiza isi. 48Ungaya kandi ntiyakire amagambo yanjye, afite umucamanza we: ijambo navuze ni ryo rizamucira urubanza ku munsi w’imperuka. 49Kuko ntavuze ku bwanjye, ahubwo Data wantumye ni We wantegetse ibyo mvuga, n’ibyo nzavuga. 50Kandi nzi ko itegeko rye ari ubugingo bw’iteka. Jye rero ibyo mvuga, mbivuga uko Data yabimbwiye. »


text:
Ibi Rev Dr Antoine Rutayisire yabitangaje kuri iki cyumweru mu giterane Heart to Heart, avuga ko urukundo rumaze gushira mu bantu aho abakozi b’Imana usanga batumirwa kwigisha mu rusengero bakabanza kubaza ingano y’abakirisitu. Rev Dr Rutayisire Antoine yanenze n'abapasiteri batagisezeranya abakobwa batwite mu gihe bari bakwiye kubereka urukundo rw'Imana, bakababwiriza ijambo ry'Imana bakihana ibyaha byabo. Yunzemo ko mu gihe abapasiteri bateretse urukundo abo bakobwa, nta cyo bazaba babamariye. Yagize ati
Mukomeze Heart to Heart wenda hari icyo bizatanga. Usanga abashumba benshi batagisezeranya abakobwa batwite none se nitutabereka urukundo rw’Imana ngo tubihanishe bakizwe ubwo tuzaba tubamariye iki?
Rev Dr Rutayisire Antoine akomeza avuga kandi ko Yesu Kristo yogejwe ibirenge n’indaya bityo icyo akaba ari ikimenyetso cy’urukundo. Pastor Rutayisire ahamya ko urukundo rusigaye rwarabuze mu bantu bityo itorero Irembo ry’Ibyiringiro rikaba rifite inshingano zo kurwigisha. Aha ni ho yahereye abasaba gukomeza gahunda batangije yo kwimakaza urukundo mu bantu binyuze muri gahunda nshya bise 'Heart to heart' bivuze 'Umutima ku mutima'.
Pastor Jackie Mugabo uyoboye Itorero Irembo ry’Ibyiringiro yavuze ko bazakomeza kwigisha urukundo binyuze mu cyiswe heart to heart (Umutima ku mutima) hakiyongeraho no gukora ibikorwa by’urukundo nko gufasha abatishoboye n’ibindi. Pastor Jackie Mugabo akaba ari we watangije gahunda ya Heart to heart iba buri cyumweru cya mbere cy'ukwezi ikaba igamije kwimika urukundo mu bantu nk'uko yabitangarije umunyamakuru wa Inyarwanda.com. Yagize ati:
Heart to heart ni iyerekwa Imana iduhaye kugira ngo urukundo nyakuri rwongere kwimikwa mu mitima yacu nk’uko Bibiliya ibidusaba. Mariko 12: 31 mu itegeko rya kabiri mu mategeko akomeye kuruta ayandi, ngo ukunde mugenzi wawe nkuko wikunda. 1 Samuel 18:1-5 Yonatani aba agati gakubirikanye na Dawidi.
Abahanzi barimo Alice Tonny, Pastor Rose, Kelia na Tonzi bitabiriye heart to heart
Pastor Jackie Mugabo hamwe na Tonzi
Itsinda Women of Faith ryitabiriye Heart to heart
Abitabiriye Heart to heart banyuzwe


text:
Icyo usabwa kugira ngo nawe ugabane umugisha
,….Uhereye uyu munsi nzabaha umugisha, Hagayi 2:19
Umwana w’imyaka 6 wategurirwaga isabukuru baramubajije ngo ni iki wumva ukeneye arasubiza ngo ntimumbaze icyo nkeneye ahubwo mumbaze icyo nifuza.
Iyi mvugo irasa nk’aho itumvikana ariko mu by’ukuri icyo twifuza hari igihe kiruta icyo dukeneye.
Dukenera byinshi ariko muri byo habamo iby’ingenzi twifuza.
Nasanze kimwe mu bintu buri wese akeneye kandi yifuza ari umugisha w’Imana. Ariko nahishuriwe ko uwo mugisha twese dukeneye ugira ibisabwa (requirements or conditions) benshi bananirwa kuzuza. Niyo mpamvu Imana igira abo iha umugisha abandi ntibawubone.
Bimwe mu bisabwa kugira ngo Imana ihe umuntu umugisha ni ibikurikira:
1. Imana iha umuntu umugisha iyo ayishyize ku mwanya wa mbere ( Hagayi 2:15-18, Matayo 6:31-33)
2. Imana iha umuntu umugisha iyo ayikorera, iyo awuyigarurira ( Malaki 3:9)
Gerageza gushyira mu bikorwa aya mahame uko ari 3, uzambwira uko bizakugendekera! Amen!!


text:
Mbese koko ndi umugore w’imico myiza? – Igice cya 7
«Abona yuko ibyo akora bimufitiye akamaro, kandi nijoro itabaza rye ntirizima» Imigani 31 : 18 -
Ni gute wagira uruhare mu iterambere ry’urugo rwawe? Ku mugore wirirwa mu rugo, biragoye ko yakongera ubutunzi mu rugo; ariko ku mugore ukorera hanze y’urugo birashoboka, kuko azana umushahara, agafatanya n’umugabo guteza imbere urugo.
Ariko hari uburyo bwinshi umugore yagira uruhare mu iterambere ry’urugo. Iyo nafataga uburoso nkasiga irangi ku nzugi n’amadirishya, byatumaga amafaranga yagombaga gusohoka agabanuka kuko niba twagombaga gushaka umukozi udusigira irangi, byashoboraga kuduhenda.
Ikindi, kugira akamenyero ko kwikoresha bizana inyungu! Iyo nazingaga imyenda y’abana nayitera ipasi, nasohoraga amafaranga make nashoboraga gukoresha ibindi mu rugo.
Noneho iyo najyaga gusoroma imboga mu murima…, ntitwabashaga gukena kuko twasoromaga imboga, ntibibe ngombwa ko tuzigura.
Gusana ibikoresho byangiritse na bwo ni uburyo bwo gukoresha neza amafaranga mu rugo, kuko iyo bisanwe neza byongera gukora igihe kirekire ntibibe bikiri ngombwa kugura ibishya.
Kwitekera no kuba mason go ibintu bidasesagurwa na cyo ni ikintu cyiza: kumenya gukoresha ibyasigaye bifasha kutamena ibyo kurya.
Dushobora kandi no gutoza abana bacu gukoresha neza umutungo kamere, gukoresha neza amazi, umuriro, kugira ngo umuryango wose ugire uruhare mu micungire y’umutungo w’urugo. Iyo umuntu yoze neza amazi ntiyidumbaguze, facture y’amazi iragabanuka!
Iyo tujimije amatara kandi tukagabanya gushyushya ibyo tudakeneye, umuriro twakoreshaga uzagabanuka maze facture ibe nto. Niba rero dukunda gukora ingendo ni akarusho! Ni byiza kugabanya gufata taxi voiture. Ibi bizatuma amaguru yacu ananuka, n’umufuka ubemo amafaranga!
Byashoboka ko ako kamenyero kose katagabanya amafaranga yagombaga gukoreshwa mu rugo, ariko bigabanya umutwaro, kandi na byo ni byiza! Baca umugani ngo ako uzigamye ntikaba gato «Il n’y a pas de petites économies» !
Eveline Simonnet


text:
Aba baturage bavuga ko mbere y’imyaka 22 ishize u Rwanda rwibohoye, byari bigoye kubona inzu itari nyakatsi muri uwo murenge ndetse bakemeza ko ako gace batuyemo kazaga ku isonga mu kugira nyakatsi nyinshi muri Musanze.
Bavuga ko gutura muri nyakatsi byabateraga ingorane zirimo kunyagirwa mu gihe imvura yabaga iguye, imbeho yabaga intandaro z’indwara y’umusonga ndetse no guhomba umusaruro kuko imyaka yangizwaga n’amazi y’imvura.
Uwimana Emmanuel utuye muri uyu murenge agira ati “Umurenge wa Shingiro wari ufite nyakatsi nyinshi ariko ubu ndemeza ko nta muturage n’umwe ugifite nyakatsi, tukaba twishimira ko Leta y’Ubumwe yatugejejeho byinshi, abana bariga nta kibazo dufite.”
Uwitwa Hategekimana Jean Claude agira ati “Imvura yaragwaga umuntu akanyagirirwa mu nzu, tugafata intara tukitwikira, akenda kakabora, ugasanga urasuhereye kandi uri mu nzu. none nta muturage ukinyagirirwa mu nzu kubera ko nta nyakatsi wabona ahangaha, zaracyitse.”
Umuyobozi w’Akarere ka Musanze, Musabyimana Jean Claude, avuga ko Umurenge wa Shingiro ari wo wari ufite nyakatsi nyinshi ariko ngo muri iyi minsi bakaba bishimira ko abaturage bose bubakiwe neza kandi bagasakaza amabati.
Ati “Umurenge wa Shingiro wari uwa mbere mu Karere ka Musanze wagiraga nyakatsi nyinshi, ariko uyu munsi turishimira ko hose ari urwererane. Ni ukubera ko dufite igihugu cyiza, tukagira ubuyobozi bwitaye ku mibereho y’abaturage bacu.”
Umurenge wa Shingiro uherereye ahagana mu birunga ukaba utuwe n’abaturage ibihumbi 20.777.
Ibitekerezo ( 2 )
yoo ibyo byiza tubikesha ubuyobozi bwiza bwegera abaturage ..Imana ishimwe cyaneeee. yaduhaye abayobozi dufite. ....ibyiza by Urwanda rwagezeho nikubwo buyobozi gushishozi. dufite .....bureba kure .nibyingenzi .
yoo ibyo byiza tubikesha ubuyobozi bwiza bwegera abaturage ..Imana ishimwe cyaneeee. yaduhaye abayobozi dufite. ....ibyiza by Urwanda rwagezeho nikubwo buyobozi gushishozi. dufite .....bureba kure .nibyingenzi .


text:
Bamwe mu baturage bo mu mudugudu wa Kiruhura, mu kagari ka Cyasemakamba, mu murenge wa Kibungo batagira ubwiherero buboneye, bavuga ko ubushobozi buke aribwo bubibatera..
Ubwiherero bwubakishije ibishangara, ibirere byo ku nsina n’ibyatsi by’ishyamba, bumwe busakaye, ahandi hadasakaye, ku miryango yabwo harimo ibitambaro nabyo bisa nabi; bugaragara mu duce tw’icyaro dutandukanye two mu mirenge y’Akarere ka Ngoma.
Mu kagari ka Cyasemakamba, i Kibungo ingo zirenze 4 zegeranye zifite ubwiherero bumeze nabi; n’abagize iyo miryango bagararaza ko baterwa ipfunwe nuko batagira ubwiherero bwiza.
N’ubwo bifuje ko imyirondoro yabo igirwa ibanga, icyo benshi bahurizaho ni uko ubushobozi buke aribwo butuma batubaka imisarani myiza.
Umwe muri bo yagize ati “Twubaka iyi misarani kubera ubushobozi buke, umuntu aracukura, agashyiraho ibyatsi, ukabona aho kwiherera. Ntabwo bwubatse neza, ariko urareba amafaranga yo kubumbisha amatafari, gushaka ibiti byo gutindisha, ibyo byose ni amafaranga kandi ubu yarabuze.”
Umuyobozi w’Akarere ka Ngoma wungirije ushinzwe imibereho myiza y’abaturage Kirenga Providence yabwiye Imvaho Nshya ko abaturage bibutswa kenshi ko kugira isuku bidasaba ubushobozi buhambaye.
Ibi abishingira ko muri ako karere haherutse gushyirwaho gahunda y’uko abageze mu zabukuru n’abatishoboye ku buryo bugaragara bazajya bafashwa mu bikorwa by’isuku n’abadafite ubwiherero bakabwubakirwa, binyuze mu bikorwa by’imiganda.
Kirenga yemeza ko abaturage bakwiye gusobanukirwa ko kugira ubwiherero buboneye bibafitiye akamaro, kandi akarere kateguye gahunda y’igenzura ihoraho ku buryo isuku yubahirizwa; hasurwa urugo ku rundi.
Yagize ati “Isuku ikwiye kuba umuco. Ahenshi usanga umuntu avuga ko afite ubwiherero ariko wajya kureba ugasanga ntabwo buboneye. Turi gukora igenzura tureba urugo ku rundi, tureba abadafite ubwiherero buboneye. Kuko hagomba kubaho ubwiherero bwiza, umuntu ajyamo adafite impungenge. Kandi bufite na kandagira ukarebe, ku buryo umuntu avamo agahita akaraba intoki akoresheje amazi meza n’isabune”
Akomeza agira ati “Twifuza ko abaturage bita ku isuku, kuko ituma baba ahantu heza no kwirinda n’ingaruka zikomoka ku isuku nkeya; kuko umwanda ushobora kubatera indwara, bikadindiza iterambere”.
Ni mu gihe Mu ntara y’Uburasirazuba uku kwezi kw’Ukwakira 2016 kwahariwe ubukangurambaga ku isuku, ku nsanganyamatsiko igira iti ‘Isuku nawe irakureba’
Ikigo cy’Igihugu gishinzwe Ubuzima, RBC, kiramenyesha Abanyarwanda bose ko ibicurane by’ibiguruka byagaragaye mu gihugu cya Uganda bishobora kwanduza n’abantu kandi bikabazahaza. Ibyo bicurane (...)
Abaturage bo mu murenge wa Mukura mu karere ka Rutsiro, baravuga ko babangamiwe no gukora ingendo ndende bagiye kwivuza. Umurenge wa Mukura ufite ubuso bungana na kilomeretokare 98,7, ufite (...)
Minisiteri y’uburinganire n’iterambere ry’umuryango irasaba Abanyarwanda kudakomeza kugendera ku muco wo kuvuga ko bakwiye kubyara bakuzuza isi, ahubwo bagaharanira kubyara abo bashoboye kurera. (...)
Ubushakashatsi bwakozwe na Kaminuza ya California bwasanze abantu bogosha ku myanya y’ibanga bafite ibyago byo kwandura indwara zandurira mu mibonano mpuzabitsina kurusha abatabikora. Ubwo (...)
Ikigo cy’igihugu gishinzwe iby’ubuzima (RBC) cyatangaje ko 2% by’imiti itangwa mu bitaro bya Leta ari yo yarangije igihe idakoreshejwe mu mwaka wa 2015, kandi ko birinda kugera aho nta kitakozwe ngo (...)
OPP. MAGERWA, EXPO GROUND, GIKONDO KIGALI, RWANDA PHONE NO : +250-784867952 / 53
© Copyright 2015: Imvaho Nshya. All rights reserved.
Powered by: RPPC.


text:
lun.
28
mars
2011
ISOMO RYA MBERE
Igitabo cya kabiri cy’Abami (2 Bami 5, 1-15a)
1Nahamani, umugaba w’ingabo z’umwami wa Aramu, yari umuntu wemerwa cyane na shebuja, ari umutoni we, kuko ari we Uhoraho yakoresheje agaha Aramu gutsinda. Ariko uwo mugabo w’intwari yari umubembe. 2Umunsi umwe Abaramu bari bateye mu gihugu cya Israheli bagiye kunyaga, bahavana umwana w’umukobwa ari imbohe, bamushyira umugore wa Nahamani amugira ‘umuja we. 3Abwira nyirabuja ati «Yewe, iyaba databuja yashoboraga gusanga umuhanuzi w’i Samariya! Nta kabuza yamukiza ibibembe bye.» 4Nahamani ajya kumenyesha shebuja amagambo umukobwa waturutse mu gihugu cya Israheli yavuze. 5Umwami wa Aramu aramubwira ati «Genda! Ndandikira umwami wa Israheli ibaruwa. » Nahamani aragenda ajyana amatalenta cumi ya feza, amasikeli ibihumbi bitandatu ya zahabu, n’imyambaro cumi yo kujya ahindura. 6Ashyikiriza umwami wa Israheli urwandiko rwavugaga ngo «Mu gihe uru rwandiko ruzaba rukugezeho, uzamenye ko nkoherereje umugaragu wanjye Nahamani, kugira ngo umukize ibibembe arwaye.» 7Umwami amaze gusoma urwo rwandiko, ashishimura imyambaro ye avuga ati «Ese ndi Imana yica kandi igakiza, kubona uriya mugabo anyoherereza umuntu ngo muvure ibibembe? Nimumenye neza kandi mubirebe: arashaka kunyendereza!»
8Elisha, umuntu w’Imana, amaze kumenya ko umwami wa Israheli yashishimuye imyambaro ye, amutumaho agira ati “Ni iki cyatumye ushishimura imyambaro yawe? Nyoherereza Nanamani uwo, maze azamenye ko muri Israheli hari umuhanuzi!” 9Nahamani azana n’amafarasi ye n’igare rye, maze ahagarara mu muryango ‘inzu ya Elisha. 10Elisha amutumaho umuntu wo kumubwira ngo «Genda! Wiyuhagire muri Yorudani incuro ndwi, uri busubirane umubiri mutaraga maze ukire ibibembe.» llNahamani ararakara, agenda avuga ati “Nibwiraga ko ari busohoke akajya ahagaragara, maze akambaza izina ry’Uhoraho Imana ye, agashyira ikiganza cye aharwaye akankiza ibibembe. 12Ese imigezi y’i Damasi ari yo Ebana na Paripari, ntitambutse kure amazi yose ya Israheli?
Sinashoboraga se kwiyuhagiramo ngakira? Arahindukira agenda arakaye. 13Abagaragu baramusanga, bamubwira bati «Mubyeyi! lyaba umuhanuzi yagutegetse gukora ikintu gikomeye ntuba wagikoze wagikoze? Nkanswe kukubwira ngo genda wiyuhagire urakira!» 14Nuko Nahamani aramanuka ajya kuri Yorudani, yibira mu mazi incuro ndwi nk’uko yabitegetsw n’umuntu w’Imana. Umubiri we uhinduka nk’uw’umwana muto, maze akira ibibembe.
15aNahamani asubira ku muntu w’Imana, abantu be bamushagaye. Agezeyo arinjira, amuhagarara imbere maze aramubwira ati “Noneho menye ko nta Mana iriho ku isi hose, keretse muri lsraheli.”
ZABURI (Zab 42 (41),2, 3 ; 43 (42),3,4)
Inyik/ Umutima wanjye ufite inyota y’Imana, Imana nyir’ubuzima;
Mbese nzajya ryari kureba uruhanga rw’Imana ?
Uko impara yahagira ishaka amazi afutse,
ni ko umutima wanjye ugufitiye inyota, Mana yanjye.
Umutima wanjye ufite inyota y’Imana, Imana Nyir’ubuzima;
mbese nzajya ryari kureba uruhanga rw’Imana?
Ohereza urumuri rwawe n’ukuri kwawe,
bijye binyobora inzira,
maze bizangeze ku musozi wawe mutagatitu,
aho Ingoro yawe yubatse.
Ubwo nzegera urutambiro rw’Imana,
nsange Imana nkesha umunezero wose;
maze Uhoraho Mana yanjye ngusingize,
ngucurangira inanga.
IBANGONDIRIMBO RIBANZIRIZA IVANJILI (Zab 130 (129), 5.7)
Uragasingizwa Kristu, wowe Buhanga buhoraho bw’Imana Nzima!
Uragasingizwa Nyagasani!
Nizeye Uhoraho n’umutima wanjye wose, nizeye ijambo rye.
Uhoraho ahorana imbabazi, akagira ubuntu butagira urugero.
Uragasingizwa Kristu, wowe Buhanga buhoraho bw’Imana Nzima!
Uragasingizwa Nyagasani!
IVANJILI
+ Luka (Lk 4, 24-30)
Muri kyo gihe, Yezu yari mu isengero ry’i Nazareti, arababwira ati 24”Ndababwira ukuri : nta muhanuzi ushimwa iwabo. 25Ndababwiza ukuri rwose: hariho abapfakazi benshi muri Israheli mu gihe cya Eliya, ubwo imvura yamaraga imyaka itatu n’amezi atandatu itagwa, inzara ikoreka igihugu cyose; 26nyamara muri bo nta n’umwe Eliya yoherejweho, uretse umupfakazi w’i Sareputa ho mu gihugu cya Sidoni. 27Hari kandi n’ ababembe benshi muri Israheli mu gihe cy’umuhanuzi Elisha; nyamara muri bo nta n’ umwe wakijijwe uretse Nahamani w’Umusiriya.” 28Abari mu isengero bumvise ayo magambo, bose barabisha, 29nuko bahagurukira icyarimwe bamusohora mu mugi wabo, bamujyana hejuru y’imanga y’umusozi umugi wabo wari wubatseho, bagira ngo bahamurohe. 30Nyamara we abanyura hagati arigendera.


text:
Nibishoboka
APUUUU, NTIMUKAJYE MUBESHYA AHO. MUZAJYA MUSOMA AGAKURU KU BINDI BINYAMAKURU NAMWE NIMURANGIZA MUHURUTURE MUTABANJE NO KUBIKORERA ANALYSIS!!!???? WOWE HATUBWO WABA WARABIKOZE BIRAKUNDA SE??
Ibi bikora kuri Telephone za Samsung gusa,Nazo nago ari zose.
ko nabuze aho handitse divice
zhx alot but i need to ask, doesn’t it use internet while use it ?
Ukwezi.Com dukomeje kubashimira uburyo mutugezaho inkuru zikoze Kenyamwuga. Mukomereze aho.
Ikibazo.. None se iyi application ko mbona harimo marque nke za TV, hari ubundi buryo umuntu ashobora gushyiramo indi marque ya TV itariki kuri list?
Murakoze
Ubuse kuvugako hakenewe nindi device kugirango iyi app ikore mwabyibagiwe cg mwabyiyibagije (ir gateway)komutayivuze? Next time mujyemuduhibyuzuye thx nwy
Iyi application ko itarimo se muri play store


text:
Nyamasheke: One stop center izihutisha imitangire ya serivisi mu biro by’imicungire y’ubutaka
Kuba serivisi zose zirebana n’imicungire y’ubutaka mu karere ka Nyamasheke zarahurijwe hamwe muri one stop center, ngo bizagira uruhare mu kwihutisha serivisi zihabwa abaturage bagana ibyo biro. One More...
Nyanza: Imirimo y’inyubako z’utugali irakataje
Imirimo yo kubaka ibiro by’utugali mu mirenge inyuranye igize akarere ka Nyanza irakataje, kugira ngo barebe ko mbere y’uko ukwezi kwa Kamena 2012 kugera aka karere kuzabe kabyujuje. Ibiro by’akagali More...
Intara y’Amajyepfo iri ku isonga mu gikorwa cy’ibarura ry’amasambu
Kwandikisha ubutaka bubihesha agaciro Uhereye I Buryo ni Umuyobozi ushinzwe ikigo cy’igihugu gishinzwe iby’ubutaka, Sagashya Didier Umuyobozi ushinzwe ikigo cy’igihugu gishinzwe iby’ubutaka More...
Ruhango : abayobozi barasabwa kurangwa n imikoranire myiza
Abayobozi bakata gatau Tariki ya 25 Gashyantare 2012 ku biro by’Akarere ka Ruhango habaye ubusabane bwo kwifurizanya umwaka mushya hagati y’Abayobozi n’Abakozi More...


text:
Ibintu ukora bikakongerera imvuvu mu bisuko
Abantu benshi iyo bafite ibisuko usanga bavuga ko imvuvu zabazengereje, nyamara hari ubwo uba ari wowe uzitera bitewe n’uburyo ufata ibisuko byawe.
Dore rero ibintu wari ukwiye kwirinda kuko byongera imvuvu mu bisuko:
Gusiga amavuta menshi mu bisuko: Hari abantu usanga bumva utuntu tubariye mu bisuko bagatekereza ko umuti wabyo ari ugusigamo amavuta. Iyo ukomeje gusiga amavuta cyane mu mutwe niko ivumbi rifatamo hakazamo imyanda .
Kuzana ibyokere mu mutwe; Iyo ufite ibisuko ujye wirinda ikintu cyose cyatuma uzana ibyokere byinshi mu mutwe. Iyo uzanyemo ibyokere birakurya ukumva ushaka kwishima mo.
Kudakaraba mu bisuko: Abantu bamwe bibwira ko ibisuko bidakarabwamo nyamara ubishatse wajya ukarabamo mu gihe ufite ibikoresho mu rugo cyangwa se ukajya muri salon bakabikumera neza umwanda wose ukavamo.
Guteramo spray cyane: si byiza na none ko uhora utera spray mu bisuko byawe kuko ikurura umwanda
Gufunga ibisuko ubikurura cyane: si byiza na none ko ufunga ibisuko ukurura cyane ku buryo wumva uri kubabara. Uko ukurura imisatsi usanga ishaka kuvamo aho itereye bigatuma uruhu rubyara utuntu tw’umweru dusa nk’imvuvu iyo ari twinshi.
Ibi uramutse ubyirinze wagabanya imvuvu ugira mu bisuko
Gracieuse Uwadata


text:
Uyu muryango utuye mu Mudugudu wa Nyenyeri, Akagari ka Kamukina mu Murenge wa Kimuhurura w’Akarere ka Gasabo, wabyaye abana 10, umunani bakaba bakiriho ndetse barubatse ingo zabo.
Nyuma yo gutura i Cyangugu bakaza kwimukira i Kigali nyuma ye Jenoside yakorewe Abatutsi, bavuga ko ibanga ribagejeje kuri iyi myaka babana, ari isengesho no kumenya kubahana, buri wese akamenya inshingano ze kandi bakajya inama muri byose.
Kanyenduka yashatse Nyirabagirishya afite imyaka 20, umugore we afite imyaka 18, bari baje i Kigali bashaka imibereho. Bemeza ko gusenga no kubahana muri byose ari yo ntwaro y’urugo rwiza, bakagaya abakobwa n’abahungu b’ubu bashakana barabaye ibirara, birambagiriza ndetse batakibuka no gusenga.
Nyirabagirishya yagize ati “Ab’ubu ibyabo byaratuyobeye! Baja gushakana bose ari ibirara, nta bwitonzi na mba baba bafite, barirambagiriza ku buryo kuramba kw’ingo zabo bigoranye cyane.”
Urubyiruko rw’ubu rwemeranywa n’aba babyeyi ariko rukabasaba kwibuka ko ibihe byahindutse, ikoranabuhanga rikaza, amashuri akiyongera, ibirangaza bikaba byinshi.
Denise, Ornella na Melissa bahuriza ku kuba abantu b’ubu baba barahuye na byinshi, barabonanye n’abantu benshi ku buryo bigoye ko ubwitonzi bw’aba kera bwangana n’ubw’ab’ubu.
Umwe yagize ati “Twebwe tuba twarahuye na benshi, iyo dushatse hari ubwo iyo umwe akurebye nabi utekereza undi mwigeze guhura, bityo urugo rugasenyuka rutyo. Biragoye ko ingo zacu zaramba nk’iza kera.”
Uwihanganye Joe na we yunga mu ry’abasaza bavuga ko ab’ubu bataye umuco, agasanga bitoroshye kandi ko bikeneye umuti ukomeye.
Yagize ati “Hari ababa bakurikiranye ibintu, mu gushaka benshi baba barabonanye n’abantu benshi kandi rwose ntibazi Imana. Ntabwo ibyo aba kera bavuga bigoye.”
Kanyenduga na Nyirabagirishya banenga ingo z’ubu kujegajega, bagasaba abakiri bato kugisha inama mbere yo gushaka, bakimika isengesho mu buzima bwabo kandi bakitoza umuco wo kubahana no koroherana nk’ibanga ryo kubaka urugo ruhamye.


text:
Mu isi ya none hari abantu benshi cyane usanga bagisenga ibishushanyo bibajwe, ibibumbano, n’ibindi bintu bikorwa mu mabuye y’igiciro. Hari n’abasenga ibindi bintu Imana yaremye nk’izuba, inyamaswa n’ibindi ibi byose bihinduka ibigirwamana kuri abo bantu, bityo bakaba bitandukanyije n’Imana imwe y’ukuri itubwira ko nta kindi kintu icyo ari cyo cyose gikwiye gusengwa uretse yo yonyine.
Umuntu umaze kureba ingero nyinshi zatanzwe haruguru ashobora kwiruhutsa akavuga ati “ni amahoro kuri jye kuko nta kigirwamana nsenga!”ariko siko biri cyane kuko ushobora kuba usenga hari ikintu wimitse mu buzima bwawe kikakubera nk’ikigirwamana mu buryo utazi.
Ikigirwamana ni umuntu, igikorwa, ahantu ni ukuvuga ikintu icyo ari cyo cyose usanga kigutwara umwanya munini bikabije kandi ukagiha agaciro kadasanzwe yewe ndetse kigasa n’ikiyibora imitekerereze yawe.
Umuntu runaka w’icyamamare,umukino runaka cyangwa n’ikindi cyose uha intekerezo zawe kuruta Imana nicyo kigirwamana cyawe. Iki ntibigusaba ko uhumiriza cyangwa ngo upfukame umusenge cyangwa ugisenge ahubwo mu buryo buziguye wisanga warabaye umuramyi ukomeye w’uwo muntu cyangwa icyo kintu.
Umutima wawe utwarwa n’uwo muntu cyangwa icyo kintu ugasanga niyo haba hari amateraniro wanayasiba ariko ntuburire umwanya uwo muntu cyangwa icyo kintu.
Iterambere ry’iki gihe riragenda riremera abantu ibigirwamana mu buryo batazi, bakisanga baramaze kwimarira mu bantu runaka cyangwa ibintu runaka.
Uzasanga hari umuntu ukubwira ati sinjya gusenga ndi kureba filime y’uruhererekane (Series), ndi kwandikirana n’inshuti zanjye ku mbuga nkoranyambaga (Social media), ndi kureba umukino runaka, ndi kureba ibitaramo by’umuhanzi runaka n’ibindi byinshi.
Dukwiye gusobanukirwa ko aya yose ari amayeri ya Satani akoresha kugirango yibagize abantu Imana. Bitangira buhoro buhoro aho usanga umuntu agenda agabanya umwanya amarana n’Imana maze akazisanga yaramaze kugenda wese.
Ntuzigere ugira ikintu wimika mu buzima bwawe ngo kiyobore intekerezo zawe uretse Imana yonyine. Aha uzaba witandukanyije n’ibigirwamana ariko nuha Satani umwanya agafata amarangamutima yawe azagukuruza ibinezeza byo muri iyi si ya none maze akwibagize Imana yakuremye.
1 Yohana 5:21 “ Bana bato mwirinde ibishushanyo bisengwa”, N’ubwo Yohana asa naho yabwiraga abana bato ariko buri muntu wese yisuzume arebe niba nta kintu yimitse kikamubera ikigirwamana.
Impamvu ni uko ibyo twahereyaho tuvuga ni nabyo usanga Imana yarabuzaga abantu mu isezerano rya kera, Satani yarabifashe abyambika indi sura abihuza n’ibihe tugezemo aho usanga itumanaho n’itangazamakuru byarateye imbere cyane maze akabikoresha mu gutwara imitekerereze y’abantu.
Twirinde kuba twagwa mu mutego wo kugira ikigirwamana mu buzima bwacu.


text:
Umuhanzi Rap-G na mugenzi we P-Fla bahuje imbaraga bashyira hanze indirimbo yabo yambere bise “IMPINYUZA” banatangazako ubu barigukorana nkitsinda rishya rizanye imbaraga muri Hip Hop.
Nkuko twabitangarijwe na Rap-G ubu aba basore bombi ngo bahuje imbaraga bahitamo gukora itsinda bise “Quite Money”. Nyuma y’iyindirimbo bashyize hanze aba basore bombi ngo barigukora mix tape bateganya kuzashyira hanze mu minsi irimbere.
Uyu musore Rap-G yamenyekanye cyane ubwo yaririmbaga mwitsinda rya M.O.P (Master of Prisons) nyuma yaho iritsinda risanaho rihagaze yahisemo kujya kwikorana ku giti cye, mu minsi yashize nibwo we na P-Fla ngo baganiriye maze bahitamo guhuza imbaraga bagakora itsinda.
Quite Money ngo n’itsinda rizanye amaraso mashya muri hip hop.
Kanda hano wumve iyo ndirimbo: Impinyuza by Rap-G ft P-Fla
@Ibyamamare.com
2,383 total views, 1 views today


text:
Inama ya 13 y’Umushyikirano yahuje abayobozi bo mu nzego zitandukanye z’imiyoborere y’igihugu n’abahagarariye abaturage ndetse n’abatumirwa batandukanye, yasoje imirimo yayo ifashe imyanzuro 13.
Iyo myanzuro yafashwe haherewe ku ngingo zitandukanye zagiye ziganirwaho muri iyo nama, ndetse n’ibibazo, ibitekerezo ndetse n’ibyifuzo by’abakurikiranye iyo nama yabaye ku wa 21 na 22 Ukuboza 2015.
Imyanzuro
1. Gutangiza Icyerekezo 2050 kigamije kongera ubukungu kugira ngo Abanyarwanda barusheho kwigira no kwigenera ejo bashaka .
2. Gukomeza gusigasira no kurinda ibyiza twagezeho dukesha Inkiko Gacaca no kurushaho kubungabunga ibindi bimenyetso bya Jenoside yakorewe Abatutsi birimo inzibutso za Jenoside no kwandika amateka ya Jenoside yakorewe Abatutsi mu Turere dutandukanye, mu bigo bya Leta, iby’abikorera n’amadini kugira ngo bikomeze gushyigikira ubumwe bw’Abanyarwanda.
3. Kurushaho kunoza ishyirwa mu bikorwa rya gahunda ya Ndi Umunyarwanda n’izindi gahunda zose zigamije komora ibikomere Abanyarwanda batewe n’amateka mabi yaranze u Rwanda, bityo bigafasha Abanyarwanda kurushaho gukunda igihugu cyabo, gushyira hamwe no gufatanya mu cyateza imbere u Rwanda.
4. Kongera imbaraga mu gukemura ibibazo by’abaturage kugira ngo bikemurirwe igihe kandi neza no kuzamura uruhare rwabo mu bikorwa bibateza imbere, bakarushaho kugira uruhare mu igenamigambi, ikurikirana n’ishyirwa mu bikorwa ry’ibibakorerwa.
5. Kurushaho kunoza imitangire ya serivisi zihabwa abaturage mu nzego za Leta n’iz’abikorera urwego rw’igihugu rushinzwe imiyoborere (RGB) n’ urwego rw’igihugu rushinzwe iterambere (RDB) zikarushaho gukurikirana uko izo serivisi zitangwa no kubikangurira inzego bireba.
6. Kurushaho gukurikirana no kunoza uburyo gahunda z’igihugu zo kwishakamo ibisubizo (home ground solutions) cyane gahunda ya girinka, umuganda n’izindi gahunda ziteza imbere abaturage, zigakorerwa isuzuma rihoraho kugira ngo zitezwe imbere kandi zirusheho gutanga umusaruro.
7. Kurushaho guteza imbere ubucuruzi bw’ibintu na serivisi hagati y’u Rwanda n’ibihugu by’amahanga cyane cyane ibyo muri Afurika.
8. Nk’uko Abanyarwanda babisabye, hagomba gushyirwaho uburyo buhamye bwo kunyomoza ibivugwa ku Rwanda bitari ukuri no kugaragaza isura nyayo y’u Rwanda ishingiye ku byo Abanyarwanda bihitiyemo kandi uguhitamo bw’Abanyarwanda bikubahwa.
9. Kwihutisha ishyirwa mu bikorwa ry’ingamba zigamije gukumira no kurwanya ku buryo bwose bushoboka indwara ya Malariya yiyongereye muri tumwe mu Turere tw’Igihugu.
10. Gushishikariza Abanyarwanda b’ingeri zose kugira uruhare mu muco wo kwizigamira harimo no guteganyiriza iza bukuru no gukoresha ibikorerwa mu Rwanda (Made in Rwanda) no kongera umusaruro w’ibikomoka ku buhinzi n’ubworozi n’ibyoherezwa hanze.
11. Kubaka bitarenze ukwezi kwa Kamena 2016 umuhanda ugera ku kigo nderabuzima cya Kabaya mu Karere ka Ngororero, no kwihutisha inyingo y’iyubakwa ry’umuhanda wa Cyanika-Musanze-Ngororero, gutangiza kubaka umuhanda wa Ngoma-Bugesera-Nyanza n’indi mihanda ihuza Uturere kugira ngo byorohereze ubuhahirane hagati y’abaturage.
12. Gukemura burundu kandi buva ikibazo cy’inguzanyo igenerwa abanyeshuri itinda kubagezwaho.
13. Gushyiraho ingamba zo guteza imbere ururimi rw’Ikinyarwanda n’indangagacizo z’umuco Nyarwanda mu mashuri yose bigakomeza kwigishwa no mu mashuri yisumbuye, amakuru na za kaminuza.
Mu nama y’Umushyikirano yabaye tariki ya 18 na 19 Ukuboza 2014 ku nshuro ya 12, mu myanzuro 20 yayifatiwemo, 17 yashyizwe mu bikorwa ku gipimo kiri hagati ya 80% kugeza ku 100%, ariko hari umwanzuro umwe muri yo utarashyizwe mu bikorwa kubera ikibazo cy’amikoro, imyanzuro ibiri, ni ukuvuga 10% ishyirwa mu bikorwa ku gipimo cya 50% kugeza kuri 80%.
Umunyamakuru Shyaka Kanuma wafashwe atorotse yasabiwe kuburana...
Abayobozi b’ibigo by’amashuri bane bafunzwe bakekwaho kunyereza arenga...
Bane bafunzwe bazira ubufatanyacyaha mu bujura bw’inzitiramubu zigenewe...
Mu Ishuri rya Polisi y’u Rwanda ry’i Gishari hatangijwe amahugurwa ku...
[AMAFOTO] : IBIKORWA BY’INGENZI BYA POLISI Y’U RWANDA MU MWAKA WA...
16-01-2017br>
Umurundi Nahimana Thomas, ari guteka umutwe muri Amarika
16-01-2017br>
Fatima-Portugal : Habaye umuhango wo gusezera kuri Kigeli V, ikimenyetso...
16-01-2017br>
Perezida Kagame yitabiriye Inama ya 27 ihuza u Bufaransa n’ Afurika I...
14-01-2017br>
DONALD TRUMP Ashobora kuba atazi ikimuhatse n’ubwo agiye kuba Perezida...
14-01-2017br>
Press Conference : Intambara yongeye kurota hagati ya Donald Trump...
13-01-2017br>
Uko Kigeli bashakaga kumutabariza muri Portugal, n’ uko yazanywe mu Rwanda...
13-01-2017br>
Mugihe twiturije Abanyapolitiki n’Abaherwe barategura aho bazahungira
12-01-2017br>
Amahano : Umwami wimikiwe ishyanga


text:
Mu by’ukuri wakomeje gukorera mu bwihisho, abantu bakorera mu mirenge mito ikora ukwayo, ahanini igikorwa ari icyo kugerageza kwagura umuryango no kuwushakira amaboko hirya no hino muri Afurika , i Burayi n’andi mahanga ya kure. Umuryango umaze gukura , Ranu yashyizeho imiyoboro n’imikorere, ishyiraho
kongere ya buri mwaka igizwe n’abakuru b’intara , abahagarariye imiryango y’abanyarwanda , abikorera ku giti cyabo na biro politiki iyobowe na komite y’abantu 26 byari biteganyijwe ko 50% bagomba kuba abahutu , nyuma hakazabaho n’ubuyobozi bw’ingabo Kubera ko abanyamuryango ba RANU benshi bari bakigendera
ku mitekerereze ya kera, ari abagatolika kandi batanarize, ntibashoboraga kumva neza umurongo w’abawushinze. Benshi bitiranyaga umurongo wa gisosiyaliste no guhakana Imana bakaba batarumvaga neza gahunda y’abashakaga impinduramatwara yari ishingiy ku bitekerezo bya Che Guevra na Mao Tse Tung
w’umushinwa ndetse n’abandi ba revolisiyoneri b’abanyafurika barebaga kure.
Mu rwego rwo kwagura umuryango, RANU yabanje kwiyegereza impunzi zize zari zaranyanyagiye mu
mahanga ,ishaka kugira ngo ikoreshe ubumenyi n’ubushobozi byabo mu kubaka umuryango . Ibi ariko byaje
kugaragara ko bitagera ku ntego , cyane cyane ko abo nyine bari bafite ibyo byose bari bamerewe neza iyo
bari bari bakaba batarashakaga gutakaza inyungu zabo. Iyo baza kwifatanya n’umuryango wari ukivuka muri Afurika n’ubwo biyumvaga ari bamwe kandi bashyigikiye umugambi wabo, babonaga bashobora gutakaza ibyo
bari barungukiye iyo za Burayi. Byabaye ngombwa ko Biro politiki ya RANU ihindura imikorere maze mu nama nkuru yayo yo mu 1985 ishyiraho ikipe yari iyobowe na Tito Rutaremara ngo ishakire ingufu mu mpunzi zisanzwe aho zari zinyanyagiye mu karere k’ibiyaga bigari. Rutaremara , umwe mu bayobozi bakuru akaba n’umwe mu mpunguke zashinze umuryango , yabanje kuba impunzi muri Uganda nk’abandi benshi. Yaje gushobora kujya kwiga mu Bufaransa mu 1970 ariko agerageje kongeza pasiporo ye kuri ambassade ya Uganda mu 1981 ngo agaruke , baramwangira aba aheze i Burayi mu gihe bagenzi be bakomezaga kubaka umuryango
adahari. Leta ya Uganda yari yanze ko agaruka kuko yari yaramaze kumenya ko ari umunyamuryango wa RANU akaba yarayirwanyaga. Ariko yakomeje gukorana nabo iyo yari ari, hanyuma aho NRM itangiriye urugamba rwayo aba umurwanashyaka wayo wo hanze mbere yo kugaruka muri Uganda aho yabaye ipfundo mu gutegura umurongo wa politiki wa RANU.
Rutaremara yibutse ingorane RANU yari ihanganye nazo hagati muri za 80 ati :“ Kugeza icyo gihe, wari umuryango w’ibisome , abana b’abanyarwanda bari barize baba mu mahanga . Twari dufite ikibazo cyo kurema umuryango w’abantu benshi ku buryo bose bagira uruhare mu gikorwa twari tugamije. Twagiye impaka nyinshi, twandika inyandiko zigaragaza kandi zisaba ibitekerezo k’uburyo ibyo byagerwaho, duteganya ingamba kugeza ubwo icyemezo cyo kohereza iyo kipe hirya no hino mu 1987“ Uburyo ibyo byakorwaga kwari ukohereza abasore n’inkumi b’abanyamuryango akenshi b’abanyeshuri mu nkambi z’impunzi aho RANU yari gushinga imizi. Mu gihe cy’amezi atanu kuva mu kwa kalindwi kugeza mu kwa cumi na kumwe , abo ba rwiyemeza
mirimo bagendereye impunzi Atari muri Uganda gusa, ahubwo no mu bindi bihugu byo mu karere ahari impunzi.Aho bagendaga hose bajyanaga ubutumwa bw’umuryango bawushakira abayoboke bashobora kuyobora abandi, ubwo ari nako basaba ibitekerezo by’izo mpunzi , kugira ngo bahuze ibitekerezo n’umugambi maze bashyigikire babyishakiye gahunda ya politiki y’umuryango.
Impunzi zagaragazaga ibitekerezo byazo, ibyifuzo n’uko zibona ibintu muri rusange , byose bigakusanyirizwa hamwe, hanyuma ubuyobozi bw’umuryango bukabyigaho mu gutegura gahunda, intego n’imikorere bigomba
gukurikira. Rutaremara ni umwe mu bakusanyije ibyo bitekerezo byashikirijwe inteko rusange ya RANU mu kwa cumi na biri uwo mwaka ari nayo yemeje ingingo ngenderwaho n’amategeko ngenga y’imikorere y’umuryango. Icyavuye muri urwo rugero rudasanzwe muri Afurika rwa demokarasi itaziguye mu baturage
bari mu nkambi z’impunzi ni gahunda inoze kandi igamije ibintu bike by’ingenzi ariko byari mu
murongo ureba kure wo kubaka ubumwe bw’igihugu , gufatanya kw’abaturage na leta ifite umuco mwiza wa disipline . Ipfundo ry’intego ya RANU rigaragara mu ngingo umunani zemejwe n’inteko nkuru yo mu 1987 zari zigamije kuzagera kuri ibi bikurikira : Ubumwe bw’igihugu, Demokarasi , Ubukungu bwigenga , Guca umuco
wo kunyereza no kwangiza ibya rubanda,kuzamura imibereho y’abaturage , kureshyeshya abantu mu nzego z’umutekano , ububanyi n’amahanga bufitiye igihugu akamaro hamwe no kurangiza burundu ikibazo y’ubuhunzi mu Rwanda.
Inyinshi muri izo ngingo ntizari zanditse mu buryo burambuye, cyane ko intego ya vuba y’ingenzi ya RANU kwari ukubungabunga ubumwe no gushyirahamwe by’abanyamuryango . Gushimangira imiterere y’umunyamuryango ko utari uwa “politiki“ abayobozi ba RANU bahoraga bibutsa ko bose bari bahuje intego nk’abanyarwanda hatitaweho umurongo wa politiki wa buri umwe, kuba ashaka ubwami, cyangwa ikindi cyose
cyari kubatandukanya. Gukangura abaturage no kwinjira mu myanya ya gisirikari aho bari bari nibyo byari
bigamijwe bya mbere. Mu by’ukuri kuva muri 1983 kugeza ingoma ya Obote ihirima mu 1986, mu magambo make umuntu yavuga ko intego ya RANU yari iyo kwinjiza abantu bayo bashoboka mu gisirikari cya NRA.
Mu nteko rusange yo mu 1987 ubwo RANU yashyiragaho uburyo bw’imikorere hanagenwe amategeko agenga imyitwarire y’abanyamuryango , yagaragazaga uburyo bw’iyubashye bugomba kuranga imyifatire ya buri munyamuryango.
Ni muri iyo nteko rusange kandi RANU yahinduye izina kugira ngo igaragaze neza imiterere n’imigambi y’umuryango : guhera ubwo kugeza n’ubu wiswe FPR/RPF-INKOTANYI ari byo bivuga “Umutwe Nyarwanda Ukunda Igihugu “. Museveni amaze gushinga imizi i Kampala , RPF igarura icyicaro cyayo muri Uganda, mu mwaka ukurikiye ho nibwo yitoreye Fred Rwigema kuyibera umuyobozi mukuru. Guhitamo Rwigema byarikoze kubera amateka ye y’uburambe mu ntambara zo kwibohoza mu bihugu bitandukanye, yari umuntu ugira ibakwe ,abantu bishyikiraho kandi ukundwa na bose.
Yari umuntu wubahwa kandi ukundwa na bagenzi be b’abanyapolitiki akongera agakundwa n’abantu basanzwe cyane abasirikari bato yari yarayoboye ku rugamba. Kubera ko abayobozi benshi ba RPF bari bakomotse muri NRA, umuntu ntiyabura kwibaza niba ibitekerezo n’imikorere yayo atari ho babikomoye. Tito Rutaremara ati :“ Birumvikana ibyinshi bisa cyane ko mu bashinze NRA bari barimo ku buryo byari nyine n’ibya RPF. Ariko hari n’itandukaniro ritari rito, cyane cyane ku bijyanye no gukangurira abanyamuryango bayo ibya politiki n’abaturage muri rusange . RPF na SANDITSA yo muri Nicaragua ni yo miryango yonyine yatangiriye ku gukangurira abanyamuryango bayo ibya politiki bagakurikizaho intambara. NRA n’izindi nyeshyamba zo mu bihe bya vuba zagiye zitangira zirwana hanyuma zikagenda zitomora imigambi yazo ya politiki uko
intambara igenda ikura, ibyo bikaba bitandukanye n’uko RPF yabikoze.“
Ndlr : Aya mateka twayakuye mu gitabo kitwa“Kagame and Rwanda “ cyanditswe na Collin M.Waugh.


text:
Itsinda ry’abicanyi rigendera ku matwara akaze ya ki Islam ryategetse iteraniro ry’abakristo ryose, gutanga imitungo ya bo yose cyangwa bakajyanwa mu nkiko bose. Nyuma y’itotezwa rikomeye bakomeje gukorerwa, ubu noneho bari kugerekwaho icyaha gikomeye cy’ubuhakanyi.
Muri iki gihugu, imiryango y’abakristo 300 yahatiwe kuva mu bya yo iterwa ubwoba n’ iri tsinda rya Ki Islam, ribabwirako, nibadatanga ibyabo byose, bagomba guhamywa iki cyaha cy’ubuhakanyi. Iki kikaba ari kimwe mu byaha bikomeye cyane bihanishwa igihano cy’urupfu muri iki gihugu.
Aba bakristo kubwo gukomeza guhamya ukwizera kwabo, banze kwihakana umwami wabo, bemera gushinjwa ibinyoma byinshi birimo n’iki cyaha cy’ubuhakanyi gikomeye cyane muri iki gihugu. Abenshi muri aba ubu barafunze abandi bakomeje kugabwaho ibitero bikomeye bigamije kubatoteza, no kubagamburuza mu gihe baba bategereje icyo urukiko rwo muri iki gihugu rukora.
Uyu mutwe wa Ki Islam wagiye uhatira abakristo bo muri iki gihugu kureka gukoresha ibicurangisho bya muzika, bakanababuza cyane kwemerera abakobwa kuririmbana n’abahungu mu nsengero. Ibihe byinshi bagiye bahagarika abari guhimbaza Imana bakanabuza aba pasitori kugira ibihe byo gusenga. Igikomeye cyane ni itotezwa bagiye bakorera abagore b’abakristo, ku bw’imyemerere yabo.
Intumwa Paul Yaravuze ati "Muhore iteka mwiteguye guhamya impamvu z’ibyiringiro byanyu." Mbese witeguye guhamya impamvu z’ ibyiringiro byawe niyo haba mu bihe bikomeye?
Dufatiye urugero kuri iki gihugu cya Pakistani aho abakristo bari kuzizwa kwizera kwabo natwe dushobora kwirebaho. Abakristo benshi bakunda Imana iyo bari mu bihe byiza gusa ariko iyo bigeze mu bihe bikomeye, bananirwa gushikama ku Mana abenshi bakayivaho.
Niba wumva utabasha gushikama mu gihe ibibazo bije, cyangwa se ukaba utabasha guhamya Uwo wemeye mu gihe ibyo wizeye birwanywa; Njye nawe dukeneye ubutabazi buturutse ku Mana. Dusabe Imana iduhe ubwenge, itumenyeshe ibitagenda neza byo mu mibereho yacu byatuma tutashikama mu gihe cy’ amakuba.


text:
Ariko Siyoni aravuga ati"Yehova yarantaye, Uwiteka aranyibagiwe. Mbese umugore yakwibagirwa umwana yonsa, ntababarire uwo yibyariye? Icyakora bo babasha kwibagirwa, ariko jye sinzakwibagirwa. Dore nguciye mu biganza byanjye nk’uca imanzi, kandi inkike zawe ziri imbere yanjye iteka. Yesaya 49:14 -16
Kwibagirwa ni kimwe mu bintu biranga ikiremwa-muntu. Abantu ntibibagirwa abandi gusa, rimwe na rimwe bibagirwa n’ibyabo bwite bibareba kandi bafitemo inyungu. Akenshi nisanga nibagiwe kunywa imiti kandi nkeneye ko inkiza, hari igihe nibagirwa kwishyurira abana ishuri nkitera hejuru bari hafi kubirukana!
Hari igihe abatwibagirwa ari abantu twagiriye neza. Iyo bigenze gutyo birababaza cyane. Yosefu yigeze kugirira Umuhereza wa vino Mukuru wo kwa Farawo neza ubwo yamusobanuriraga inzozi. Arangije kumubwira inkuru nziza ko yagombaga gufungurwa agasubira mu mirimo ye ibwami, aramubwira ngo "Maze uzanyibuke"(Itangiriro 40:14). Ariko aho abantu babera abantu, wa Muhereza wa vino ntiyibuka. Itangiriro 40:23 - Ariko wa muhereza wa vino mukuru ntiyibuka Yosefu, ahubwo aramwibagirwa.
Ntekereza ko atamwibagiwe gusa, ahubwo yanibagiwe ko atagombaga kumwibagirwa. Yamwibukijwe n’ikindi kibazo! Akenshi abantu niko babaye. Batwibuka kubera inyungu runaka badufiteho. Wowe usoma iyi nkuru uhise wibuka abakwibagiwe..abantu bakwibuka gusa ku bw’inyungu zabo! Ubababarire nabo sibo. Ni ko umuntu ameze. Aribagirwa cg akiyibagiza!
Kubera kumenyera abantu dutekereza ko n’Imana ariko imeze. Nta na rimwe Imana yakwibagirwa. Niba Umutima wawe ukubwira ko Imana yakwibagiwe waragumutse. Intekerezo nk’izo zibuze ubumenyi. Birashoboka ko umubyeyi yibagirwa uruhinja yonsa...ariko ntibishoboka ko Imana yokwibagirwa! Abandi bose bakwibagirwa ariko Imana ntiri mubibagirwa.
Kubera iyi mpamvu ndahamya ibikurikira:
Wabaho ukageza aho upfira utize, udashatse, utubatse inzu, utamenye uwakubyaye...ariko ntabwo wapfa WIBAGIRANYE...Hari nibura umwe ukwibuka kandi mu buryo buhoraho. Ntabwo yakwibagiwe...kandi ntabwo yakwibagirwa! Wewe womwibagirwa ariko we ntiyakwibagirwa!
Bibiliya iduha Ingero z’abibagiwe Imana (Gutegeka Kwa Kabiri 32:18; Zaburi 10:4) ariko nta na hamwe dusanga Imana yaribagiwe umuntu! Ntabwo yakwibagiwe!


text:
Ibaruwa ifunguye Ishyaka PDP-Imanzi ryandikiye Perezida Paul Kagame
Ibaruwa ifunguye Ishyaka PDP-Imanzi ryandikiye Perezida Paul Kagame rimusaba kureka guharanira manda ya gatatu inyuranye n'Itegeko Nshinga.
Kuri Nyakubahwa Paul Kagame, Perezida wa Repubulika y’u Rwanda
KIGALI-Rwanda
Impamvu : Kubasaba kureka guharanira manda ya gatatu inyuranye n'Itegeko Nshinga mu ngingo yaryo y'101.
Nyakubahwa Perezida wa Repubulika,
Nyuma yo gutahura ibikorwa bigayitse by'ishyaka FPR-Inkotanyi muyobora byo gusinyisha abaturage amabaruwa asaba ko ingingo y’101 y’Itegeko Nshinga ihinduka kugirango mukunde mubone uko mwiyamamariza umwanya wa Perezida wa Repubulika ku nshuro ya gatatu ;
Nyuma yo kubona ibimenyetso byinshi by'impungenge iyo migenzereze y'igitugu iteye Abanyarwanda ituma banabivugana ubwoba bihishe kubera gutinya itotezwa, ishimutwa, ifungwa, ndetse n'iyicwa ;
Tuzirikanye ko gupfukirana Abanyarwanda no kubavutsa uburenganzira bwo kwishyira ukizana ari byo byakunze kuba intandaro y'amahano yagwiriye Abanyarwanda kugera ku itsembabwoko n'itsembatsemba byabaye muri 1994 ;
Dushingiye ku mateka yaranze igihugu cyacu kugeza ubu atwereka uko ubutegetsi bwagiye busimburana hamenetse amaraso y’inzirakarengane z’Abanyarwanda, gufungwa cyangwa kumeneshwa no gucirirwa ishyanga kuri bamwe ;
Dushyize imbere inyungu rusange z'Abanyarwanda n'ubushake dufite bwo gukemura burundu ibibazo bitera amacakubiri mu Banyarwanda kugira ngo dufatanye twese kubaka igihugu kigendera ku mategeko, cyubahiriza uburenganzira bw’ikiremwamuntu n'ukwishyira ukizana bya buri wese ;
Twebwe abahagarariye Ishyaka PDP-Imanzi ritavuga rumwe na Leta muyobora, turabasaba dukomeje guhesha agaciro Itegeko Nshinga Abanyarwanda bitoreye no kubahisha imvugo yanyu bwite igahuzwa n'ingiro, mukareka guharanira manda ya gatatu kandi mukima amatwi ababoshya kwizimba ku butegetsi.
Nyakubahwa Perezida wa Repubulika,
Ishyaka FPR-Inkotanyi muyobora niryo ubwaryo ryaharaniye ko imyaka ya manda ya Perezida wa Repubulika iba irindwi aho kuba itanu, ko ashobora kongera gutorwa inshuro imwe ariko ko nta na rimwe umuntu yemererwa gutorerwa manda zirenze ebyiri ku mwanya wa Perezida wa Repubulika. Iri shyaka rivuga kandi ko Abanyarwanda barikunda cyane ku buryo umukandida wese ryatanga yatorwa. Bityo rero, nta mpamvu yo gutsimbarara ku butegetsi kandi ubwanyu mwarivugiye ko 2017 nigera mutarabasha gutegura umukandida wabasimbura, muzaba mwarayoboye nabi, ko ubwabyo bizaba ari ikimenyetso gihagije cyo kutongera kwiyamamariza umwanya wa Perezida wa Repubulika. Turabasaba rero kudahindukira ku ijambo kuko amateka yazabibabaza.
Nyakubahwa Perezida wa Repubulika,
Muvuga ko mu byo muharanira harimo imiyoborere myiza. Nimutange urugero rw'iyo miyoborere myiza ishingiye ku gusimburana ku butegetsi mu mahoro no muri demokarasi, maze mutangarize Abanyarwanda n’abanyamahanga ku mugaragaro ko muri 2017 muzacyura igihe ku mwanya wa Perezida wa Repubulika, mugaha urubuga abandi Banyarwanda.
Abanyarwanda n’ubwo bakwicecekera bagakomeza kwihanganira igitugu bashyirwaho n'abahagarariye ishyaka rya FPR-Inkotanyi mu nzego z'ibanze bagamije kwesa imihigo yabo yuzuye uburiganya, ntibazakomeza kwihanganira akarengane n'ipyinagazwa ritagira iherezo kandi ingaruka zizaba mbi. Kubera iyo mpamvu, turabasaba kwima amatwi ababoshya guhindura ingingo y'101 y'Itegeko Nshinga kugirango gusa mukunde mwongere kwiyamamaza ku nshuro ya gatatu. Ababawira ko arimwe kamara, ko batabaho muramutse mutongeye kwiyamamaza, aba bose barabashuka kuko ntaho bataniye n’abo ku ngoma zababanjirije bitaga abayobozi bazo ababyeyi, nyamara zahindura imirishyo bakaba aba mbere mu kubavumira ku gahera, kugira ngo bakunde bakeze ingoma yanyu. Nimubime amatwi rero, mubangire gukomeza kubashuka maze mubere Abanyarwanda n’Abanyafurika intangarugero mu kwigisha umuco wo guhererekanya ubutegetsi mu mahoro no muri demokarasi.
Nyakubahwa Perezida wa Repubulika,
Ubwinshi bw'abanyamakosa, ntibubuza ikosa kuba ikosa kandi kwambaza umutegetsi ni ukumuroha. Abarimo gusinya amabaruwa aboshya kwica Itegeko Nshinga, uko bangana kose, muzafatanya kwirengera ingaruka mbi z'amakosa bari kubashoramo, kandi umubare munini wabo ntabwo ubaha uburenganzira bwo kuyakora. Uburyo mukomeje gusaba Abanyarwanda kubumvisha ari benshi impamvu Itegeko Nshinga rigomba guhinduka ngo mubashe kugundira ubutegetsi, bugaragaza neza ko namwe ubwanyu mubona ko ibyo mushaka gukora ari amakosa. N’ubwo ishyaka FPR-Inkotanyi mubereye ku isonga rikomeje kwibeshya ko ubutegetsi bwanyu buzahoraho, ukwihanganira akarengane kw'Abanyarwanda ko kuzagira iherezo. Amajyambere muvuga ko mwagejeje ku Banyarwanda nimutaba aba mbere mu kuyasigasira mwubahiriza kandi mwubahisha itegeko nshinga azayoyoka nk'uko byagendekeye abababanjirije kandi ibi bizagira ingaruka mbi cyane ku Banyarwanda bose no kuri mwebwe by'umwihariko.
Turabagira inama yo kurangiza neza manda yanyu ya kabiri, maze muri iki gihe gisigaye kugira ngo mucyure igihe, mugafungura amarembo ya politiki, mukarekura imfungwa zose za politiki zirimo Bwana Mushayidi Déogratias, umuyobozi w'ishyaka ryacu PDP-Imanzi, mugafasha Abanyarwanda bose ntawe uhejwe kwicarana, bagasasa inzobe ku bibazo byose bibabuza kubana mu mahoro no gufatanya kubaka igihugu cyabo kandi bakumvikana kuri demokarasi ihumuriza buri wese.
Turizera, Nyakubahwa Perezida wa Repubulika, ko mwakira neza iyi baruwa ifunguye tubandikiye kandi ko muzakoresha ubushobozi n’ubushishozi mufite kugira ngo mukurikize inama ziyikubiyemo, bityo mukirinda kugwa mu mutego wo kugundira ubutegetsi.
Tubaye tubashimiye Nyakubahwa Perezida wa Repubulika.
Harakabaho ubwisanzure, ubutabera n'ubufatanye mu Banyarwanda.
Bikorewe i Kigali na Buruseli tariki ku wa kabiri tariki ya 30/06/2015
Mu izina ry'ishyaka PDP-Imanzi,
- Mushayidi Déogratias, Perezida Fondateri (Mpanga-Rwanda);
-Kayumba Jean Marie Vianney, Umuvigizi w'ishyaka mu Rwanda; Tel: +250722481057/783366214
- Munyampeta Jean-Damascène, Umunyamabanga mukuru (Belgique) : Tél. +32477971465


text:
Ibidashobokera abana b’abantu ku Mana birashoboka
‘’Abantu bategereza Zakariya, batangazwa n’uko atinze mu rusengero. Maze asohotse ntiyabasha kuvugana na bo, bamenya yuko hari icyo yerekewe mu rusengero, akajya abacira amarenga akomeza kuba ikiragi. Iminsi y’imirimo ye ishize asubira iwe. Bukeye umugore we Elizabeti asama inda, abihisha amezi atanu’’ Luka 1:21-24.
Zakariya ubwo igihe cyari kigeze nk’uko umuhango w’abatambyi wari uri, ubufindo bwamwerekanye ko ari we ujya kosereza imibavu.
Ngo n’ubwo yari umusaza, umugore we Elizabeti akaba ingumba kandi bakaba bari bamaze gusaza imyaka kuburyo bataba bakibyara, ibyo byose ntibyamubujije kuba agikora umurimo w’Imana (Bivuze ngo tugume mu murimo w’Imana niho tuzatabarirwa).
Ageze ku gicaniro Malayika w’Imana Gaburiyeli aramubonekera amubwira inkuru zo kubyara umwana Yohana, amubwira ko azamubera umunezero, ko azuzura Umwuka wera akivuka, ko azasanganya imitima y’abana n’iy’ababyeyi ngo ariko Zakariya ashidikanya ku ibyo.
Nk’uko no kuri benshi bigenda, hari ubwo tugera mu bigeragezo Imana yatubwira ibiduhumuriza byo gutabarwa, ntitubyizere kuko tubona ntaho byaturuka, tukirengagiza ko ibyo tubona bitadushobokera ku Mana bishoboka.
Malayika aramubwira ati ndi Gaburiyeli uhagarara imbere y’Imana, noherejwe kukubwira inkuru nziza none kubera ko utabyizeye uragobwa ururimi kugeza aho uyu mwana azavukira, ako kanya aba ikiragi.
Yaje gutaha atera Elizabeti inda , uwari ingumba w’umukecuru aratwita, arabyara kuko ku Mana byose birashoboka.
Mu gihe cyo kwita umwana izina, abacira amarenga ngo yite umwana izina.
Afata urupapuro yanfikaho Yohana. Ako kanya ururimi rurakira aravuga nk’uko malayika Gaburiyeli yari yabivuze. Nta jambo na rimwe Imana yabwiye ubwoko bwayo izasiga idasohoje, kuko irera, irakiranuka, ifite ubushobozi n’ububasha ku kintu cyose.
Nshuti ibyo unyuramo sinabimenya ariko ibyo uvuga ni ukuri koko kuri wowe ntibyashoboka, ariko wibuke ko ibidashobokera abana b’abantu imbere y’Imana birashoboka. Na bya bindi bimeze nk’inzozi mu buzima bwawe, bizwi n’umutima wawe gusa.
Yewe hari nubwo ubyirukana ngo bye kuza mu ntekerezo zawe, kuko koko ubona ko ntibyagushobokera ariko humura Imana ifite inzira nyinshi zirenga ibihumbi yakoresha igasohioza jambo ryayo.


text:
Batemberejwe i kuzimu– 7 bo mu rubyiruko rwa Colombiya (igice cya 6)
Twakomeje urugendo rwacu, twegera ikindi kirimi cy’umuriro noneho mbwira Umwami nti « Mwami ndakwinginze nta bindi nshaka kureba ndagusabye ungirire imbabazi ! ngirira imbabazi ! sinshaka kubireba.» Noneho mfunga amaso ariko yaba afunze cyangwa afunguye nakomezaga kureba. Uko cya kirimi cyumuriro cyagendaga kigabanuka nabashije kubonamo umugore.
Yari yuzuyeho ibyondo kandi ibyondo byuzuyemo inyo. Ku mutwe yari asigaranye agasatsi gake, kandi umubiri we wari warakomantaye kubera icyo cyondo cyuzuyemo inyo. Uwo mugore yari yrariwe n’izo nyo zari zimwuzuyeho. Yaratakaga cyane ati : "Mwami, mbabarira, ngirira impuhwe ! Mwami ngirira impuhwe, ndeba, ndi kubabara, nkura muri izi nyo, nkura muri uyu mubabaro kuko mbabazwa cyane .» Umwami Yesu yamurebanaga agahinda kenshi. Igihe twakoraga mu biganza bye, twabashaga kwumva agahinda n’umubabaro byabaga biri mu mutima we ku bw’iyo myukaizahira gehinomu iteka ryose.
Uwo mugore nta maso nta minwa yari afite ariko yabashaga kureba no kwumva. Umubabaro wari mwinshi. Yari afite icupa ririmo « acide »mu ntoki ze, ariko we yari azi ko ari « parfum » afite. Nabashije kumenya ko arii acide kandi ko yatwikaga umubiri we mu gihe cyose yayisigaga. Nubwo byari bimeze gutyo yakomezaga kuyitera akajya avuga ngo ni parfum ari kwitera kandi ngo ihenze cyane.Yari azi kndi ko yambaye umukufi mwiza cyane ariko jye nkabona ari inzoka yamwizingurije mw’ijosi. Yari azi ko yambaye « bracelets » zihenze cyane ariko mu byukuri zari inyo hubwo zipima nka cm 30 z’uburebure kandi zikajya zimutobora zimurya zinjira mu magufa .
Yavugaga ko iyo mitako yambaye « Bijoux » ari cyo kintu cyonyine agira ariko jye nabonaga za sikoropiyo n’inyo aribyo byuzuye umuburi we. Nawe yari afite icyapa mu gatuza imyuka yose ifite i kuzimu. Hari handitse ngo :Ndi hano kubwo kwiba » Uwo mugore nta kibazo yariafite kubw’ibyaha bye. Umwami yaramubajije ati : Magadalena, kuki uri hano ? Arasubiza ati : ‘ « Jye nta kibazo nabonaga mu kwiba abandi. Ikintu nahaga agaciro cyane byari za « bijoux » kandi nkabona na za « parfum » zihenze. Sinarebaga ngo ndiba nde, kuko nari umuhanga cyane.
Ndongera mbaza Umwami nti : Mwami ! uriya nawe yari akuzi ?
Umwami aransubiza ati : Yego uriya yari anzi. Magadalena areba hirya no hino aravuga ati : Wa mugore yajyaga akumbwira ari he ? ari he ? Maze imyaka 15 mu muriro » Abantu bose bari mu muriro baba bibuka byose. Umwami yramusubije ati : « Oya, Oya Magadalena, nta wuri hano, uriya mugore wakubwiraga ibyanjye ari kumwe nanjye mw’ijuru. Yumvise ibyo yiyahurira ubwe mu muriro wamutwitse kurushaho
Mu gihe twari dukomeje urugendo rwacu n’Umwami Yesu, nabonye umunara muremure wuzuyeho inyo. Wari uzengurutswe nicyuma kinyerera kandi gitwika. Icyapa kinini cyamurikaga ku buryo ahantu hose cyagaragaraga, cyari giteye kuri uwo munara. Kuri icyo cyapa twabashaga gusoma ngo : « Ikaze ku babeshyi n’abakwirakwiza inkuru z’ibinyoma ». Aho ubunyerere bwarangiriraga, hari hari ikidendezi cyaseruye. Cyasaga n’amazuku yagurumanye.
Noneho mbona umugabo wari wambaye ubusa buri buri amanuka hahantu hanyerera. Uko abantu bamanukaga niko uruhu rwabo rwivanagaho rugafata muri bwa bunyereri. Noneho barangiza ubwo bunyereri bakagwa muri cya kidendezi cy’amazuku cyaseruye, noneho ururimi rugakururuka rwarangiza rugaturika nka bombe noneho inyo zikaboneka mu mwanya wa rwa rurimi. Ubwo ryari itangiriro ry’imibabaro.
Icyo nababwira kimwe n’uko ijuru n’ikuzimu ari ahantu hariho nkuko tubona isi turebesha aya maso. Aha dukwiye guhitamo icyerekezo dukomerezamo icyo ari cyo : Kubana na Kristo iteka ryose cyangwa kujya i kuzimu kuzahirayo. Umwami yaratubwiye ati : « Umuntu wese utejejwe ntabasha kureba mu maso hanjye, umuntu wese utejejwe ntazabasha kureba mu maso hanjye. » Abaheburayo 12:14
Birakomeza….


text:
1
Jambo, Urumuri n’Ubuzima
1Mu ntangiriro ya byose Jambo#1.1 Jambo: iryo zina riratwumvisha ko Yezu ari We shusho rizima kandi rishyitse ry’Imana Data (Kol 1,15; Fil 2,6), kandi akaba nk’Ijambo rizima ritumenyesha Imana Data, na Yo ikatwimenyesha muri We 1,18). yariho, kandi Jambo yabanaga n’Imana, kandi Jambo akaba Imana. 2Ubwe mu ntangiriro yabanaga n’Imana.
3Ni we ibintu byose bikesha kubaho, nta n’ikiremwa na kimwe cyabayeho bitamuturutseho. 4Yari asanzwe yifitemo ubugingo, kandi ubwo bugingo bukaba urumuri rw’abantu. 5Nuko urumuri rumurika mu mwijima, ariko umwijima wanga kurwakira.
6Habayeho rero umuntu woherejwe n’Imana, izina rye rikaba Yohani#1.6 Yohani: uvugwa hano ni Yohani Batisita.. 7Yazanywe no kuba umugabo wo guhamya iby’urwo rumuri, kugira ngo bose bamukeshe kwemera. 8Si we wari urumuri, ahubwo yari umugabo uhamya iby’urwo rumuri.
9Jambo ni we wari urumuri nyakuri, rumurikira umuntu wese uza kuri iyi si. 10Yari mu isi, kandi isi yabayeho ku bwe, ariko isi irarenga ntiyamumenya. 11Yaje mu bye, ariko abe ntibamwakira. 12Nyamara abamwakiriye bose, yabahaye ububasha bwo guhinduka abana b’Imana, abo ni abemera Izina rye. 13Ntibavutse ku bw’amaraso cyangwa ku bushake bw’umubiri, cyangwa se ku bushake bw’umuntu, ahubwo bavutse ku bw’Imana.
14Nuko Jambo yigira umuntu maze abana natwe, kandi twibonera ikuzo rye, ikuzo Umwana w’ikinege akomora kuri Se, akaba asendereye ubuntu n’ukuri.
15Yohani yabaye umugabo wo guhamya ibimwerekeyeho, maze arangurura ijwi avuga ati «Nguyu Uwo navuze nti ’Uje ankurikiye, aranduta, kuko yariho mbere yanjye.’»
16Kandi twese twahawe ku busendere bwe, tugirirwa ubuntu bugeretse ku bundi. 17Uko Amategeko yatanzwe anyuze kuri Musa, ni na ko ubuntu n’ukuri byatugejejweho binyujijwe kuri Yezu Kristu. 18Nta wigeze abona Imana na rimwe; Umwana w’ikinege uba muri Se, ni We wayimenyekanishije.
Yohani Batisita yerekana Umukiza
(Mt 3,1–12 ; Mk 1,2–8 ; Lk 3,15–17)
19Dore ubuhamya bwa Yohani igihe Abayahudi b’i Yeruzalemu bamutumyeho abaherezabitambo n’Abalevi#1.19 Abalevi: abagabo bose bo mu muryango wa Levi bari bareguriwe Nyagasani; barasimburanaga maze buri wese akagira igihe cye cyo gukora imirimo yo mu Ngoro y’i Yeruzalemu. Naho abaherezabitambo, uretse ko bari abo mu muryango wa Levi, bagombaga no gukomoka kuri Aroni. kumubaza ngo «Uri nde?» 20Yohani yaremeje ntiyahakana, ahamya agira ati «Sindi Kristu.» 21Na bo baramubaza bati «Bite se? Uzabe uri Eliya?» Arabasubiza ati «Sindi we.» — «Uzabe se uri wa Muhanuzi#1.21 wa Muhanuzi: Abayahudi bibwiraga ko Umukiza najya kuza, Imana izongera ikohereza Eliya (Malakiya 3,22–23), cyangwa se ikaboherereza undi muhanuzi ukomeye, umeze nka Musa (Ivug 18,15). Reba na Yh 6,14. ugomba kuza?» Arabasubiza ati «Oya.» 22Baramubwira bati «Rwose uri nde, kugira ngo tugire icyo dusubiza abadutumye. Wibwira ko uri nde?» 23Arabasubiza ati «Ndi ijwi ry’uvugira mu butayu aranguruye ati ’Nimutunganye inzira ya Nyagasani’, nk’uko umuhanuzi Izayi yabivuze#1.23 Izayi yabivuze: reba Iz 40,3..»
24Abari batumwe bari abo mu Bafarizayi. 25Bongera kumubaza bati «None se ko ubatiza, kandi utari Kristu, ntube Eliya, ntube na wa Muhanuzi, ubiterwa n’iki?» 26Yohani arabasubiza ati «Jyewe mbatiriza mu mazi, ariko hagati yanyu hari Uwo mutazi. 27Ni we ugiye kuza ankurikiye; sinkwiye no gupfundura umushumi w’inkweto ze.» 28Ibyo byabereye i Betaniya, hakurya ya Yorudani, aho Yohani yabatirizaga.
29Bukeye, Yohani abona Yezu aje amusanga, aravuga ati «Dore Ntama w’Imana#1.29 Ntama w’Imana: Yohani Batisita yita Yezu atyo kubera impamvu ebyiri. Mbere na mbere ni ukutwumvisha ko Yezu ari We Mugaragu w’Imana wahanuwe na Izayi; ni We Ntungane yikoreye umutwaro w’ibyaha by’abantu bose maze yitura Imana ak’intama batangaho igitambo (Iz 53,4–7). Hanyuma bikatwumvisha ko Yezu ari We Ntama nyakuri ya Pasika ironkera umuryango mushya ugucungurwa, nk’uko isangira rya kera ry’intama ya Pasika ryibutsaga Abayahudi uko Imana yabarokoye, igihe ibakuye mu bucakara bwa Misiri (Iyim 12,1–28). ugiye gukuraho icyaha cy’isi. 30Ni we navugaga ngira nti ’Ngiye gukurikirwa n’umuntu unduta, kuko yariho mbere yanjye.’ 31Jye sinari muzi, ariko kugira ngo agaragarizwe Israheli, naje mbatiriza mu mazi.» 32Nuko Yohani ahamya avuga ati «Nabonye Roho amanuka nk’inuma ivuye mu ijuru, maze amuguma hejuru. 33Koko jye sinari muzi, ariko Uwanyohereje kubatiriza mu mazi, yarambwiye ati ’Uwo uzabona Roho amumanukiraho kandi akamuhama hejuru, ni we ubwe ubatiza muri Roho Mutagatifu.’ 34Naramwiboneye ubwanjye kandi ndahamya ko ari we Mwana w’Imana.»
Abigishwa ba mbere ba Yezu
35Bukeye, Yohani yari akiri aho, ari kumwe na babiri mu bigishwa be. 36Abonye Yezu ahise, aravuga ati «Dore Ntama w’Imana.» 37Ba bigishwa be bombi bumvise avuze atyo, bakurikira Yezu. 38Yezu arahindukira, abona bamukurikiye, arababaza ati «Murashaka iki?» Baramusubiza bati «Rabbi (ibyo bivuga ngo Mwigisha), utuye he?» 39Arababwira ati «Nimuze murebe.» Baraza babona aho atuye. Nuko uwo munsi bagumana na we. Hari nk’igihe cy’isaha ya cumi.
40Andereya#1.40 Andereya . . . yari umwe: mbese uwo wa kabiri yari nde? Ntibatubwira izina rye, ariko hari impamvu nyinshi zatuma dukeka ko ari Yohani ubwe, ari na we wanditse iyi Vanjili. Ibyo byabaye ari «nko ku isaha ya cumi»: Yohani ubwe adutekerereza uko yabonanye na Yezu ubwa mbere, kuko atigeze abyibagirwa. Aracyibuka neza isaha n’aho bahuriye, ndetse n’amagambo bavuganye., mwene nyina wa Simoni Petero, yari umwe muri abo babiri bari bumvise amagambo ya Yohani, bagakurikira Yezu. 41Aza guhura mbere na mwene nyina Simoni, aramubwira ati «Twabonye Kristu» (ari byo kuvuga Umukiza). 42Nuko amugeza kuri Yezu. Yezu aramwitegereza, aramubwira ati «Uri Simoni, mwene Yohani ; none kuva ubu uzitwa Kefasi, ari byo kuvuga "Urutare".
43Bukeye bwaho, Yezu yemeza kujya mu Galileya; aza guhura na Filipo, aramubwira ati «Nkurikira.» 44Filipo yari uw’i Betsayida, umugi wa Andereya na Petero.
45Filipo na we aza guhura na Natanayeli, aramubwira ati «Wa wundi wanditswe mu Mategeko ya Musa no mu Bahanuzi, twamubonye: ni Yezu w’i Nazareti, mwene Yozefu.» 46Nuko Natanayeli aramubwira ati «Hari ikintu cyiza cyaturuka i Nazareti?» Filipo aramusubiza, ati «Ngwino wirebere.» 47Yezu abonye Natanayeli aje amugana, aravuga ati «Dore Umuyisraheli w’ukuri utarangwaho uburyarya.» 48Natanayeli aramubwira ati «Unzi ute?» Yezu aramusubiza ati «Filipo ataraguhamagara, uri mu nsi y’igiti cy’umutini, nakubonaga.» 49Natanayeli aramusubiza ati «Rabbi, koko uri Umwana w’Imana, uri Umwami wa Israheli.» 50Yezu aramubwira ati «Wemejwe n’uko nkubwiye ngo nakubonye uri mu nsi y’umutini; uzabona ibitambutse ibyo ngibyo.» 51Arongera aramubwira ati «Ndakubwira ukuri koko: muzabona ijuru rikinguye#1.51 ijuru rikinguye: kuvuga ko ijuru rikinguye n’abamalayika bagenda bagaruka, byerekana ko umubano w’Imana n’abantu wari warashenywe n’icyaha, wasubiranye. Ni Yezu rero uzawusubiranya. Reba na Iz 63,19 n’Intg 28,10–17. n’abamalayika b’Imana bazamuka kandi bamanuka hejuru y’Umwana w’umuntu.»


text:
Abakora imirimo itandukanye mu itorero ry’abapantekote mu Rwanda (ADEPR) bazwi ku izina ry’Abakozi b’Imana, bo mu turere twa Rusizi na Nyamasheke, ntibavuga rumwe ku mishahara mishya itorero ryabo ryemeje ko bagomba kujya bahembwa, aho bamwe batayishimiye na gato.
Imishahara ya bamwe mu bakozi b’Imana yagabanyijwe hagamijwe kuringaniza imishahara yabo, kuko kuba imishahara itaringaniye ngo byatezaga ibibazo bitandukanye nk’uko ubuyobozi bw’iri torero bubivuga.
Iri ringaniza ry’imishahara muri iri torero ryatangiranye n’ukwezi kwa Mutarama, ngo ryari rimaze igihe ryigwaho.
Ubuyobozi bwa ADEPR buvuga ko noneho abayobozi bo ku rwego rumwe bahembwa amafaranga angana, mu gihe mu bihe bishize umuntu yahembwaga bitewe n’aho ari, umushumba uri muri paruwasi yinjiza menshi agahembwa menshi, uri muri paruwasi ikennye agahabwa make, bikaba ngo byarakururaga amakimbirane muri aba Bakozi b’Imana.
Umwe mu bashumba ba paruwasi mu karere ka Nyamasheke, yabwiye Imvaho Nshya ati:“Twe tumaze igihe baratubangamiye rwose.Nkanjye nahembwaga arenze 200.000 none banshyize ku mafaranga 101.000. Ubwo se azantunga n’umuryango wanjye, nzarivamo se, nzaka pansiyo y’imburagihe cyangwa?”
Umuvugizi w’iri torero wungirije ushinzwe ubuzima bw’itorero, Rev. Pasiteri Rwagasana Tom, ubwo yari mu muhango wo kwimika abakozi b’Imana muri Paruwasi ya Muraza mu karere ka Nyamasheke, yasobanuye ko icyemezo cyo kuringaniza imishahara cyafashwe hagamije gukemura bimwe mu bibazo bikomeye.
Yagize ati:“Kuringaniza imishahara byunguye byinshi nubwo hari bamwe batabyishimiye, ariko icya mbere ni uko byaciye ingeso ya ruswa no guhakwa, ahari hamaze gukwira imvugo yitwa ‘Agaparuwasi keza’, ushyizwe muri paruwasi ikize cyane ntashake kuyivamo, ushyizwe mu ikennye cyane agahorana ishyari ridashira kandi ari umukozi w’Imana.
Hakaba abahora bapfukamye imbere y’abavugizi ngo babashyire aheza cyangwa ntibabakure aho babashyize, dusanga byaraterwaga ahanini n’imishahara bahabonaga duhitamo kuyiringaniza.”
Uyu muyobozi mu itorero rya ADEPR yakomeje avuga ko byanaciye ingeso yo gupfunyikira abayobozi bakuru b’itorero amabahasha y’amafaranga, kuko hari igihe umuyobozi mukuru yatumagaho ko azasura paruwasi runaka, umushumba wayo agategura ‘ibahasha ya shefu’ kugira ngo akomeze atoneshwe.
Rev.Pasiteri Rwagasana Tom yavuze ko abakozi b’Imana bakwiye kururuka mu byubahiro bishyiramo bagakorera Imana, aho kurarikira ibihembo, ibyo umuntu ahembwe bikamunyura.
JimmiXzS October 2016
JimmiXS August 2016
Mu gitaramo cyo kwizihiza Yubile y’imyaka 20 cyabereye i Kigali kuri uyu wa 24 Ukuboza 2016, Korali Ambassadors Of Christ yashimiwe kumenyekanisha u Rwanda muri Afurika y’Iburasirazuba n’Amajepfo (...)
Minisitiri w’Umuco na Siporo Uwacu Julienne yatangaje ko ahora yifuriza Abanyarwanda bose kujya mu ijuru ariko anabakangurira gukora imirimo myiza izabafasha muri uru rugendo. Minisitiri Uwacu (...)
Polisi y’u Rwanda yahawe igihembo ku bw’ubwitange igira mu gucunga umutekano w’abari mu masengesho n’ibitaramo bya gikirisitu binyuranye mu gihugu. Iki gihembo (cyiswe Sifa Rewards 2016) , cyatanzwe (...)
Ibirori bitangwamo ibihembo ku bahanzi ndetse n’amakolari aririmba indirimbo zihimbaza Imana, bizwi nka Groove Awards bigiye gutangwa ku nshuro ya 4 mu Rwanda habanje ibikorwa byo kuzenguruka mu (...)
Umushumba wa Diyoseze gatulika ya Gikongoro Mgr. Hakizimana Celestin, avuga ko kiliziya irimo gukora ibishoboka byose ngo ibonere icumbi, abakorera ubukerarugendo nyobokamana i Kibeho cyane cyane (...)
OPP. MAGERWA, EXPO GROUND, GIKONDO KIGALI, RWANDA PHONE NO : +250-784867952 / 53
© Copyright 2015: Imvaho Nshya. All rights reserved.
Powered by: RPPC.